Author: Институт перевода Библии
Date: 2023-12-09T10:47:16.827308+00:00

Инжил: БучӀантӀимуниясса лу

Инжил: БучӀантӀимуниясса лу

1. ХьхьичӀмахъ

1. БучӀантӀимуниясса лу

1. БувчӀинбавуртту

2. Мяъна дурчӀавриву захӀматшивуртту хьуна дакьайсса лакку махъру

3. Грек мазрай личӀину буллумур

4. Картарду

Creative Commons: BY-NC-ND 4.0

© Институт перевода Библии; Информацию о лицензии этого издания можно найти здесь: https://creativecommons.org/licenses/by-nc-nd/4.0/deed.ru

Институт перевода Библии

Институт перевода Библии, 101000 Москва, Главпочтамт, а/я 360
ibt_inform@ibt.org.ru

Правила использования текстов библейских переводов ИПБ: https://ibt.org.ru/ru/rules

ХьхьичӀмахъ

ХьхьичӀмахъ

Ххирасса буккулт!

Зул хьхьичӀ бур Мубараксса Инжил.

Инжилдануву буссар Эса МасихӀнал Ххарисса Хавар.

Инжилданул хьхьичӀми мукьва луттираву бувсун буссар Эса МасихӀ ниттил аврия, Ганал буслай ивкӀсса вяъза-насихӀатрая, Ганал бивкӀулия ва утта уккавриясса Ххарисса Хавар. МасихӀнаясса «Ххарисса хавар» чивчуссар Ганайн дакӀ тӀайласса инсантурал: Маттейл, Марклул, Лукал ва ЮхӀаннал. Ми луттирду хъанахъиссар Инжилданул вирдакӀну. Миннуву балжину ккаккан увну уссар Заннал язи увгьусса МасихӀ, Тавратраву, Забурдануву ва Идавстурал Луттираву Мунаяту бувсун бивкӀмур щаллу хьушиврийнгу хъарну. Вай луттирдаву чивчусса Эса МасихӀнал вяъза-насихӀатрал буккултран тӀайлану чӀалачӀи буллалиссар Заннал ва инсаннал дянив цукунсса дахӀаву дуссарив.

Вайннул хъирив буссар «Эса МасихӀнал вакилтурал ишру» тӀисса лу. Муниву бувсун буссар Эса МасихӀнаясса Ххарисса Хавар Ганайн вих хьусса инсатурайхчӀин дунияллийх ппив шаврия.

Ва изданиялул ахирданийгу буссар «БучӀантӀимуниясса лу». Муниву бувсун буссар дунияллул тарихрал ахир шаврия, Заннал дивандалия ва Цайнма вихми инсантурахлусса махъра-махъсса талатавриву Зал ххув хьунтӀишиврия.

Авторная, чивчусса кӀанттуя ва чӀумуясса информация лякъинтӀиссар гьарца луттирал хьхьичӀмукъуву.

Инжил чивчуну бивкӀссар бухзаманнул грек мазрай, амма 20-ра аьсрулул лахъишиврий Лу дунияллул ттуршвахъул мазурдийн таржума бувссар. Цавай Инжилданул луттирду лакку мазрайнгу таржума бувссар. Бивщуссар укунсса луттирду:

1. «Марклул бувсъсса Эса МасихӀнаясса Ххарисса Хавар» (1996 ш.);

2. «Лукал Эса МасихӀная чивчусса Ххарисса Хавар» (2002 ш., цӀунилгу бивщуссар 2012 ш. ва 2019 ш.);

3. «Маттейл бувсъсса Ххарисса Хавар» (2016 ш.);

4. «Эса МасихӀнал вакилтурал ишру» (2019 ш.).

«Марклул бувсъсса Эса МасихӀнаясса Ххарисса Хавар» бувксса чӀумуя (1996 г.) шийнмай текст тӀайлану таржума бансса ва Инжилданул аькьилшиву ва ххуйшиву ккаккан дансса хӀарачат ва бюхъурду таржумалул группалуву гьарца цӀусса изданиелущал магьир хъанай бивкӀссар. Цаппара терминну, инсантурал цӀарду аьщуйн щуну дулаву ва цаймигу затру там дуллай бивкӀссар. Утти вай цинявппа луттирдал ялтту буккавугу дурну, вай цачӀу бишлашиссар.

Текстру буссар парчрайх бавчӀуну, ми парчран мяъна хӀисав дурсса цанналусса цӀардугу дирзун. Тунтсса шрифтрай дуллусса бутӀрал цӀарду цивува аслийсса текстраву дакъассар, ми дуллуссар буккун текстрал мяъна лаласаву бигьа хьуншиврул.

Ккалаккиманан кумагран текстрал таржумалуву культуралийн ва тарихрайн дагьайсса информация дусса, лажиндарал лув ларсъсса бувчӀин бавурттугу дуссар.

Луттирал ахирданий дуллуну дуссар личӀи-личӀисса ялун ххи бавурттугу:

1. текстравусса яла агьамми терминну дурчӀин дуллалисса глоссарий;

2. мяъна дурчӀавриву захӀматшивуртту дусса лакку мукъурттил сияхӀ;

3. грек мазрайсса канихчичрурдаву личӀисса куццуй буллусса кӀанттурду;

4. картарду.

Му бакъасса, текстраву бюхъайссар хьуна бакьин цаппара символлугу. Цаппара мукъурттил ахирданийсса латӀин хӀарпирал (…ª) ккаккан буллалиссар, лажиндарал лув лавсун, бувчӀин буллалими махъру. ЦӀуку бивхьуну (…*) ккаккан бувну буссар мяъна кӀул давриву захӀматшивуртту хьуна даркьуми махъру, миннух цанна хасъсса сияхӀраву бурганшиврул. Ва лишан (…) дуссар глоссарийраву мяъна аьч дуллалисса мукъурттичӀа. Курсиврайну личӀи бувну буссар Тавратрава, Забурданува ва Идавстурал Луттиравасса цитатартту. Таврат, Забур ва Идавстурал Лу цалсса уттигу лакку мазрайн таржума бувну бакъассар.

Мукунна текстраву хьуна дакьинтӀиссар кутӀа дурсса луттирдал цала цӀарду:

1. Мт. – Эса МасихӀная Маттейл чивчусса Ххарисса Хавар

2. Мк. – Эса МасихӀная Марклул чивчусса Ххарисса Хавар

3. Лк. – Эса МасихӀная Лукал чивчусса Ххарисса Хавар

4. ЮхӀ. – Эса МасихӀная ЮхӀаннал чивчусса Ххарисса Хавар

5. Иш. – Эса МасихӀнал вакилтурал ишру

6. БучӀ. – БучӀантӀимуниясса лу

Мукунма двоеточиелул хьхьичӀ ва хъирив цифрарду хьуна бакьинтӀиссар. Масала, Лк. 3:23-38, шикку цифра 3 – бутӀул номерди, 23-38 – аятирттал номердур.

Ва издание дуссар электрон форматрай Мубараксса Луттирду таржума баврил Институтрал сайтрайгу (www.ibt.org.ru).

Мубараксса Луттирду таржума баврил Институтрал барчаллагь тӀутӀиссар таржумачитурахь, редактортурахь ва лакку мазрайсса Инжилданул уттимур издание хӀадур дангу, лу ита бакьингу кумаг бувминнахь циняннахь.

Мубараксса Луттирду таржума баврил Институт

БучӀантӀимуниясса лу

БучӀантӀимуниясса лу

1. ХьхьичӀмахъ

1. 1

2. 2

3. 3

4. 4

5. 5

6. 6

7. 7

8. 8

9. 9

10. 10

11. 11

12. 12

13. 13

14. 14

15. 15

16. 16

17. 17

18. 18

19. 19

20. 20

21. 21

22. 22

ХьхьичӀмахъ

БучӀантӀимуниясса лу

ХьхьичӀмахъ

ЧчянияцӀа нанисса элмулул традициялийн бувну, ва лу чивчуссар Эса МасихӀнал вакил ЮхӀаннал. Ва хъанахъиссар МасихӀнаятусса мукьва хаварданувасса цаннил авторгу. ЮхӀаннал «БучӀантӀимуниясса лу» чивчуну бур цува Патмос жазиралийн уккан увсса чӀумал, жула эралул 1-мур векрал 90-ку шиннардил аралуву, Эса МасихӀнайн иман дирхьуми хъинну къума буллалисса Румуллал паччахӀ Домицианнул заманнай.

Ва лу чивчуну бивкӀун бур Эса МасихӀнайн иман дирхьусса ЧӀивимур Азиянавусса (уттисса Турциянавусса) халкьунначӀан тӀайла буккан. Къума буллай, лихълахъи буллалиминнахь ва луттираву бувсун бур ялун бучӀантӀимур: Эса МасихӀ цӀунилгу аьрщарайн ликкантӀиссар, Заннайн ва КӀанал халкьуннайн къарщими циняв бух бантӀиссар, Цайнна иман дирхьуминнан КӀанал абадул бахшиш дулунтӀиссар. Луттирай мукунна инсантурай дюъ дирхьуну дур МасихӀнал умматравун бувхсса щялусса муаьллимтурая мугъаятну бикӀан.

Ва луттиравугу най дур Эса МасихӀнаяр хьхьичӀ бивкӀсса идавстураяту дайдирхьусса, дунияллул тарихрал ахир дучӀаврия ва хъинмунил оьмур бух бувну къуртал баврия яргсса, дакӀний личӀансса суратирттайну бусласисса традиция. Ва бюхъай бикӀан Инжилдануву лаласун ва бувчӀин бан яла захӀматмур лу: муниву яргсса шеърийсса образирттайну дуллуну дур ялун бучӀантӀимунил суратру.

Вана кутӀану луттираву бумур:

1. ХьхьичӀмахъ (1:1-8);

2. ЮхӀаннан Инсаннал Арс ккаккаву ва арулва кӀанайсса МасихӀнал умматрайнсса чагъарду (1:9–3:22);

3. ЮхӀаннан Ссавнийсса ПаччахӀнал Тах ккаккаву; Зал ва ЧӀи бюхттул буллалиминнал махъ баяву (4:1–5:14);

4. Арулва мугьру гъагъаву ва Заннал ххуллий аьзаврай ливтӀуми ттирхханнарайн буккаву (6:1–8:5);

5. Арулва сувр бищаву ва кӀия идавсил Заннал хӀакьмур баян буллалаву (8:6–11:19);

6. Жанаварданул ва ЧӀилул паччахӀлугъирттал дянивсса талатаву (12:1–14:20);

7. Арулва кӀичу экьибутӀаву ва ЧӀи ххувшаврил шадлугъ (15:1–19:10);

8. Заннал ПаччахӀлугъ дишаву, ЦӀусса Ярусалим (19:11–22:5);

9. Хъиривмахъ (22:6-21).

1

Байбишаву

1^1Ва лу чӀал къавхьуну хьунтӀисса иширттаятусса лури. Заннал вай затру ккаккан бувссар Эса МасихӀнан[*], Ганалгу Цала хъирив бавчусса халкьуннан кӀул баншиврул. Вана Эсал Цала малаик гьан унни ми затру ттун, Цала лагънан ЮхӀаннан, ккаккан бан+. 2Утти нагу буслай ура цимурца та чӀумал ттунма ккавкмур. Бусласимур Заннаяту ливксса хӀакьсса баянни, Эса МасихӀналгу мяйжаннугу вайри баян бувсса+.

3Ва лу лахъну ккалаккимигу, вай бучӀантӀимуниясса мукъурттих вичӀи дирхьумигу талихӀ бумири. Вай мукъурттил тӀимур буллалисса гьарица инсаннан мяйжаннугу талихӀ хьуссар, цанчирча шикку бувсмур хьунтӀисса чӀун гъаннура дур+.

Асианал арулва кӀанайсса Эсал умматрайн ссалам

4-5На ЮхӀаннара, навагу чичлай ура Асиа провинциялул[*] арулва кӀанайсса Эса МасихӀнал умматрайн[*].

Зущал бикӀаннав барачат ва аслахӀшиву Цув Уманаяту, Цув ИвкӀманаяту, ва Цув УчӀантӀиманаяту, мукунна КӀанал ПаччахӀнал Тахлил хьхьичӀсса арулла рухӀираяту ва мудан хӀакьмур баян буллалисса Эса МасихӀнаяту – Цуврихха ливтӀуминнаву Заннал цалчин утта уккан увну, абадул абадлий ИкӀантӀима, Цуврихха дуниялийсса циняв паччахӀтуралгу ПаччахӀ.

Эса МасихӀнан жува ххирассару: Цува ххачлий ивщусса чӀумал экьибувтӀусса Цала оьттуйну шювшуну, Ганал жува жула бунагьирттацӀа марцӀ бувссару+. 6Ганаллу жува бувсса ЗанначӀасса, Цалагу БуттачӀасса паччахӀталнугу, рувхӀанийталнугу[*]. Эса МасихӀнал кьудратгу, цӀагу бюхттул хьуннав абадул абадлий! Амин!+

7Эса МасихӀ угу-учӀантӀиссар ттуруллай,
ххалгу хьунтӀиссар КӀа гьарцагу янин
Цайн ччаллу кьувтӀуминнангу,
ва КӀанан бувмуний дунияллул циняв халкьру агьи тӀий аьтӀунтӀиссар.

ХьунтӀиссар мукун, амин!

8На Альфагура, Омегагура,[*] – тӀий ур Заллу-Зал, – На Умагура, На ИвкӀмагура, На УчӀантӀимагура, На Цимурца КӀунттихьмара.

ЮхӀаннан МасихӀ ккаккаву

9На ЮхӀаннара, зул имандалул уссугура. Зу куна, нагу наниссара Эсал абадлийсса ПаччахӀлугъравун, ссавургу дуллай, хӀасратгу духӀлай КӀанал цӀаний.

Заннал Махъ ппив буллалаврихлу ва Эсал хӀакьмур бусласаврихлу на Патмос жазиралийн уккан увну уссияв+. 10Залуннал кьини[*] на Заннал РухӀиравун лавгун унува, ттун ттула ттиликӀраха сувр[*] бивщусса кунмасса чӀу бавуна+. 11ЧӀунил ттухь увкуна:

– Гьарца винма чӀалачӀимур луттирай чивчуну, арулвагу шагьрулийсса Ттул умматран гьан ба: Эфеслив, Смирналив, Пергамлив, Тиатиралив, Сардислив, Филаделфиялив ва Лаодикиялив.

12Гъалгъа тӀутӀима ккаккан на махъунай урувгра, ххалгу хьуна ттун арулва мусил чирахъ. 13Чирахъирттал дянив авцӀуну ия Цурив, Инсаннал Арснаха[*] лавхьхьума. Ганай дия лахъисса янна, хъазамрайхгу мусил мухӀлу дархӀуну дия+. 14Ганал бакӀ ва кӀиз, кӀяла ппал кунма ягу марххала кунма, кӀяласса бия, яругу цӀарал лама кунмасса бия,+
15ччаннугу пачливу ятӀул лаган бувсса пар-пар тӀисса дувсси кунмасса бия, Ганал чӀугу хъунмасса мугьалттул ххурхху кунмасса бия. 16Ганал урчӀамур канихь арулва чанна цӀуку бия. Ганал увкусса махъ кӀирагу чулуха даелсса тур кунмасса бия. Ганал лажингу дяахттайнмай кӀири бувсса баргъ куннасса дия+.

17Га ттуна ккавккукун, ивкӀусса куна, на Ганал ччанналун агьра. Ттуй Цала урчӀамур кагу дирхьуну, Ганал увкуна:

– Нигьамаусара! На Цалчинмагу, Махъа-махъмагура,+
18На сагъссара! На ивкӀуну уссияв, амма вана утти абадул абадлий сагъну! Ттухьри дусса бивкӀулулгу, ливтӀуминнал дунияллулгу кӀулли!+

19– Утти чича винма ккавкмур: цӀана хъанахъимур ва яла хьунтӀимур. 20Ттул урчӀамур канихь вин ккавксса арулва чанна цӀукул ва арулва мусил чирахърал кьюлтӀсса мяънагу вари: арулва чанна цӀуку – ми арулва шагьрулийсса Ттул умматрал малаикталли; арулва чирахъгу – мигу арулва шагьрулийсса Ттул умматри.

2

Эфес шагьрулийсса Эсал умматрайнсса чагъар

2^1– Эфес шагьрулийсса Ттул умматрал малаикнайн[*] укун тӀий чича:

УрчӀамур канихь арулва чанна цӀуку Бувгьума ва арулва мусил чирахъирттал дянив Заназима укун тӀий ур:+

2Ттун кӀулли зул иширттал тагьар, зул захӀматру ва зул ссавур. Ттун кӀулли зу зула дянив оьккисса инсантал къабитайшиву; мукунма зу хъиривлавунну цайнма Ттул вакилталлу тӀутӀиминнал, зун бугу-бувчӀунни гай щялмахъчитал бушиву. 3Ттун кӀулли зу хъинну яхӀ буллалишивугу, Ттула цӀанийн дакӀ тӀайлану бунутӀий зу захӀматшивуртту дурхӀушивугу, ттигу духӀлайнма бушивугу.

4Амма Ттул зуй дансса аьйгу дур: цӀана зул ччаву бакӀрай диркӀсса кунна цӀакьсса дакъар. 5ДакӀнийн бутияра, цуксса ларайсса диркӀссарив хьхьичӀра зула ччаву, ва бувчӀара, цуксса ялавай багьну буссарув утти зува. Агана му зу бакӀрайн къаласурча ва хьхьичӀра куннасса ччаву къадиширча, На увкӀун зул чирахъ бивкӀсса кӀанаяту тийнмай банна. 6Амма буссар На хъинчулий ккаклакимургу: Ттуннагу оьккан дизлазисса николаитътурал[*] тӀуллу зунгу оьккан дизлай дур.

7Агана зула вичӀив духьурча, баеяра Заннал РухӀирал Цала умматрахь личӀи-личӀисса кӀанттай тӀутӀимур. Ххув хъанахъиманахьхьун На ихтияр дуллунна Заннал Алжаннуву ххявхсса Оьрму булай мурхьираятусса ахъулсса дукаван+.

Смирна шагьрулийсса Эсал умматрайнсса чагъар

8– Смирна шагьрулийсса Ттул умматрал малаикнайн чича:

Укун тӀий ур Цалчинма ва Махъа-махъма, Цув ивкӀума ва цӀунил утта увкма:+

9Ттун кӀулли зул дардру ва мискиншиву. Амма зу дакӀру аваданмиру! Цив ягьудиталлу тӀисса цаппараннал зу оькки-ккаккул буллалишивугу Ттун кӀулли, амма На миннайн ягьудитал къаучинна, ми Иблислул агьлу бунутӀий+. 10ЗучӀанна гъан хъанахъисса хӀасратраяту нигьамабусари. Зуватусса цаппара Иблислул дуснакь бантӀиссар, зул хӀал ккакканшиврул. Зу ацӀва гьантлий аьзият ккухӀлай бикӀантӀиссару. Амма литӀуннингу дакӀ тӀайлану билукӀи, Нагу зун ххув хъанахъиманал ххирасса бахшиш дулунна – Абадлийсса Оьрму!+

11Агана зула вичӀив духьурча, баеяра Заннал РухӀирал Цала умматрахь личӀи-личӀисса кӀанттай тӀутӀимур. Гьарца ххув хъанахъиманан кӀилчинсса бивкӀу бакъассар+.

Пергам шагьрулийсса Эсал умматрайнсса чагъар

12– Пергам шагьрулийсса Ттул умматрал малаикнайн чича:

КӀирагу чулуха даелсса тур Думанал укун тӀар:+
13Ттун кӀулли зу ялапар хъанай бушиву Иблислул паччахӀшиврул тах бусса кӀанай. Амма мукун бунувагу, зу Ттул цӀанийн дакӀ тӀайлану буру. ХӀатта Ттуяту бусласисса ва Ттуйн дакӀ тӀайласса Антипа чил канил ивкӀуну махъгу, Иблис ялапар хъанахъисса ва шагьрулий зу Ттуйн иман дишаврияту махъунмай къавхьунну ва Ттуйн дакӀ тӀайланма буру.

14Амма Ттул зуй дансса ца аьйгу дур: зувусса цаппара бур Валаамлул лахьхьин бувмур буллай.[*] Танал цала чӀумал Валак паччахӀнан лахьхьин бувну бивкӀссар Исраэлнал халкь бунагь буллали бансса куц, щялусса залтуран кьурван дурмур канай ва зуна буллай+. 15ЗучӀагу мува му бур. Зувусса цаппара николаитътурал лахьхьин буллалимур буллай бур+. 16Зула бунагьру кьабитияра! Агана зу мукун къабарча, На зучӀан чӀал къавхьуну учӀанна ва Ттул махъ бикӀантӀиссар рирщусса тур кунмасса. Миннаща Ттуйн къарщину бацӀан къахьунтӀиссар.

17Агана зула вичӀив духьурча, баеяра Заннал РухӀирал Цала умматрахь личӀи-личӀисса кӀанттай тӀутӀимур. Гьарца ххув хъанахъиманан На ятминнаяту кьюлтӀ дурсса манна[*] дулунна, булунна ганал цӀусса цӀа чирчусса кӀяласса чаругу, цӀа цурдагу кӀулну дикӀантӀиссар так му лавснан+.

Тиатира шагьрулийсса Эсал умматрайнсса чагъар

18– Тиатира шагьрулийсса Ттул умматрал малаикнайн чича:

Укун тӀий ур Цал яругу цӀарал лама кунмасса, Цал ччаннугу пар-пар тӀисса дувсси кунмасса Заннал Арс:+

19Ттун кӀулли зул иширттал тагьар, зул ччаву, зул иман, зул къуллугъ ва зул ссавур. Ттун кӀулли махъ ппурттуву зул давуртту хьхьичӀ дурминнуяр хъунисса душиву.

20Амма Ттул зуй дансса аьйгу дур: зу Иезавел[*] тӀисса щарсса, Ттул цӀаниятура тӀий, Ттул халкьуннахь насихӀатру буслай диртун буру, му тӀурча щялмахърай Ттул халкьуннан бунагьрал ххуллу лахьхьин буллай дур: зунарду буллан, щялусса залтуран бувсса кьурванну канан+. 21На ганихьхьун дулав цила бунагьирттая махъунмай хьунсса чӀун, амма га цуппа зуна буллалишиврий мукӀру хьун ччай бакъар. 22Вана Нагу га къашавай хьуну шанийн багьан банмур банна. Ганищал зуна буллай бивкӀминнайн На оьккисса бала ликкан банна, агана ми ганищал ци дуллай бувссарив мукӀру къахьурча ва бунагьру буллалаву къакьаритарча. 23Ганил ххуллу бувгьуну нанимигу[*] литӀун банна. Му чӀумал гьарца кӀанайсса Ттул умматран кӀул хьунтӀиссар, На гьарнал дакӀниву ва бакӀраву кьюлтӀ буллалимур КӀулма ушивугу, зувусса гьарнан зура дурмунин лайкьмур бикӀантӀишивугу+. 24Тиатиралийсса зувуминнава Иезавеллул лахьхьин буллалимур къабуллалиминнахьгу, «Иблислул куртӀсса кьюлтӀмурди» учаймунива цанна кӀулшивуртту къаласласиминнахьгу На тӀутӀиссара: цайми тӀалавшинну ялув дихьлай, На зун захӀмат хьун къабанна, 25так На учӀаннин Ттуяту кьамул дурмунийн дакӀ тӀайлану бикӀи+.

26Гьарца ххув хъанахъиманан ва На тӀутӀимур ахирданийн биттур буллалиманан На циняв халкьуннал ялув каялувшиву дулунна,+
27-28Ттула Буттаяту Ттухьхьунна дуркӀун диркӀсса куннасса:

муххал аьсаврах халкьуннай каялувшиву дуллансса
ва сина-аьрщарал тӀахӀунтту кунма гай парча-тика бавансса!

Бугу-булунна На ганахьхьун кӀюрххилсса чанна цӀуку.

29Агана зула вичӀив духьурча, баеяра Заннал РухӀирал Цала умматрахь личӀи-личӀисса кӀанттай тӀутӀимур+.

3

Сардис шагьрулийсса Эсал умматрайнсса чагъар

3^1– Сардис шагьрулийсса Ттул умматрал малаикнайн чича:

Заннаха къуллугъ буллалисса арулла рухӀирай каялувшиву Дуллалима ва арулва чанна цӀуку канил Бувгьума укун тӀий ур:

Ттун кӀулли зул иширттал тагьар. Зуяту, зу сагъну бур, тӀий бур. Амма му мукун бакъар. Зу ливтӀумиру+. 2ЧантӀ учияра! Зу зучӀара лирчӀсса ххуймуницӀагу хьун бюхъайссару. Мунияту цӀакь бувара зувувасса ххуймур, цанчирча Ттун цӀана зул иширттаву Ттула Зал рязи уллалаву чӀалай дакъар. 3ДакӀнийн бутияра зува кьамул бувмур ва зунма бавмур. Зува му ххуллува буклакишиву бакӀрайн ласияра. Тавбагу дурну, тӀайламунийн кӀура баера! Агана чантӀ къаучирча, На хар-хавар бакъана учӀанна, цурку учӀайсса куна, мунияту На зул ялун учӀантӀисса ссят зун хӀатта хавардагу къахьунтӀиссар+.

4Амма зучӀа Сардислив буссар мурдалсса иширттайну цала янна чапал къадурсса инсанталгу. Гай Ттущал кӀяла яннардаву занантӀиссар, цив мунин лайкьсса бунутӀий+. 5Гьарца ххув хъанахъима икӀантӀиссар кӀяла янна ларххун. Гайннал цӀарду Оьрмулул Луттирая[*] тачӀав На лиххан къаданна, Нагу Ттула Буттал ва КӀанал малаиктурал хьхьичӀ баян банна, гай Ттула инсантал бушиву+.

6Агана зула вичӀив духьурча, баеяра личӀи-личӀисса кӀанттай Цала умматрахь Заннал РухӀирал тӀутӀимур!+

Филаделфия шагьрулийсса Эсал умматрайнсса чагъар

7– Филаделфия шагьрулийсса Ттул умматрал малаикнайн чича:

Укун тӀий ур Цув Мубаракма ва ХӀакьма, Давуд паччахӀнал кӀула Цахьма, щищачӀав лакьин къашайсса нуз тӀитӀайма ва щищачӀав тӀитӀин къашайсса нузгу лакьайма:

8Ттун кӀулли зул иширттал тагьар. Вана На зул хьхьичӀ нуз тӀитӀав, му лакьин щищачӀав къахьунтӀиссар. Ттун кӀулли зул гуж чаншивугу. Амма зунма захӀматну бунугу, На зухьва увкумур зу биттур буллай бияв, Ттул цӀаниятугу зу махъунмай къавхьунну. 9Уттирив, цивппа ягьудиталлу тӀий бунува, Иблислул агьлуну хъанахъисса цаппара щялмахъчитуран На укун банна. На ми зучӀан бувцуну учӀанна, ми зул ччанналун багьантӀиссар, миннан кӀул хьунтӀиссар зу Ттун ххира хьуну бушиву+.

10На зухь учав: «ЦӀакьну бацӀияра!» – зугу На тӀутӀимур бувну, Ттул махъ бурувччунни. Мунияту На зу буручлачиссара дунияллийсса циняв халкьуннал хӀал ккаккан дучӀантӀисса балардал чӀумуя. 11На чӀал къавхьуну учӀантӀиссара. ЦӀакьну ядувара зучӀара думур, зунна цӀа кусса ххув хъанахъиманал ххирасса бахшиш щилчӀав къаласуншиврул+. 12Гьарца ххув хъанахъима На анна Ттула Заннал Къатлувусса ттарцӀну, мунал тачӀав му кӀану къакьабитантӀиссар. Му ттурцӀай чичинна На Ттула Заннал цӀагу, Ттула Заннал шагьрулул – Ссавруннаяту Ттула ЗанначӀату ликлакисса цӀусса Ярусалимрал цӀагу, мукунна Ттула цӀусса цӀагу+.

13Агана зула вичӀив духьурча, баеяра личӀи-личӀисса кӀанттай Цала умматрахь Заннал РухӀирал тӀутӀимур!+

Лаодикия шагьрулийсса Эсал умматрайнсса чагъар

14Лаодикия шагьрулийсса Ттул умматрал малаикнайн чича:

Укун тӀий ур мудан Заннал махъру тӀайлану ва хӀакьну баян байма, Цайн «амин» учайма, Цувагу Заннал ляхъан дурсса гьарца затрал дайдихьулучӀа авцӀуну ума.

15Ттун кӀулли зул иширттал тагьар. Зу я бявкъуну бакъару, я кӀирину. ХӀайп, зу бявкъусса ягу кӀирисса бакъашиву! 16Амма зу анжагъ гъилину буру. Зу буру тӀааьн дакъасса гъили щин кунмасса. Я бявкъуну бакъасса, я кӀирину бакъасса зу На Ттула зумату пув куну гьан банна! 17Зувусса гьарманал учай: «На аваданссара, на чӀярусса лякъав, утти ттун цичӀав аьркин дакъар». Нарив зухь учинна: зун бувчӀлай бакъар, зува байчаратал бушиву, зува цӀими хьунну, мискинну, мурчӀину ва кӀачӀану бушиву+. 18На маслихӀат буллай ура зухь, ласияра ТтучӀату цӀараву марцӀ дурсса муси, зува авадан хьун; ласияра ТтучӀату кӀяла янна, зула нач-хӀаясса кӀачӀашиву кӀучӀ даншиврул; ласияра ТтучӀату иттах буккай дарув, буккияра иттах, зунма чани бучӀаншиврул+.

19На Ттунма ххираминнал гъалатӀру иттах бищара ва гайннан таммихӀ[*] бара, гай тӀайлабацӀаншиврул. МукӀру хьияра зува кьюкьаласса тагьарданий бушиврий ва ккаккан бара зува тӀайлабацӀан хъинну ччай бушиву.

20Вана На нузачӀа авцӀуну кьутӀа тӀий. Агана щин-бунугу Ттул чӀу бавну, нуз тӀитӀирча, На увххун, мунащал ссупралух щяикӀанна+. 21Гьарца ххув хъанахъиманахьхьун На Ттущала архӀал каялувшиву дан ихтияр дулара, Нава ххув хьувкун, Ттула Буттал Ттухьхьунна Цащала архӀал каялувшиву дан ихтияр дуллусса кунна+.

22Агана зула вичӀив духьурча, баеяра личӀи-личӀисса кӀанттай Цала умматрахь Заннал РухӀирал тӀутӀимур+.

4

Ссавнийсса ПаччахӀнал Тах чӀалан бикӀаву

4^1Мунияр махъ ттун, ЮхӀаннан, чӀалан диркӀунни ссавруннайн тӀиртӀусса нуз, бавунни тава ттущала хьхьичӀвагу гъалгъа тӀий бивкӀсса, суврлил[*] чӀуниха лавхьхьусса чӀу. ЧӀунил ттухь увкунни:

– Гьаз хьу шийн, На вин ккаккан банна, цукунсса ишру хьунтӀиссарив+.

2Гара ссят Заннал РухӀирал кашилийну ттун ххалхьунни кӀий, Ссавнийсса, ПаччахӀнал Тах[*]. Му ПаччахӀнал Тахлий ЩяивкӀмагу ия+. 3ЩяивкӀманаяту дирзун най дия, яшмилул ва хӀакьикьрал нурдануха лархьхьусса нур. ПаччахӀнал Тахлил ялтту тӀурча зумрут кунма пар-пар тӀисса ссурулккуртта бивтсса хханссия. 4ПаччахӀнал Тахлил лагма бия ялагу кьуния мукьва тах. Гайннуйгу щябивкӀун бия кӀяла яннардавусса, мусил тажругу бакӀрай бивхьусса кьуния мукьа хъуначу+. 5ПаччахӀнал Тахлияту цӀупарду ришлай дия, гужсса чӀурду ва къув-аьсру баллай бия. КӀанил хьхьичӀ дия арулла цӀаран лархъсса мяжъаллу – ми дия Заннаха къуллугъ буллалисса арулла рухӀ+. 6Ялагу ПаччахӀнал Тахлил хьхьичӀ дия хьхьириха лархьхьусса, бурулданул кунма, чани итабакьлакьисса цирив ца зат.

ТӀайланма ПаччахӀнал ТахличӀа ва лагмава мукьва хӀайван бия, миннуй хьхьичӀгу, махъгу чӀявусса яру бия+. 7Цалчинмур хӀайван асландалуха лавхьхьусса бия; кӀилчинмур – къячлуха; шамулчинмунил лажин дия инсаннал куннасса; мукьулчинмур бия гьава буллалисса барзуха лавхьхьусса. 8Ми мукьвагу хӀайвандалул гьарцаннул рях-ряхра хъа дия, хъаттирдал ялувгу, лувгу чӀявусса яругу бия. Ми хӀайвант бацӀаву дакъа кьинигу, хьхьугу тикрал буллай бия:

– Виха лавхьхьусса цама акъама,
Ина кунасса цама акъама,
Виха лавхьхьусса цама акъама,
Заллу-Зал, Цимурца КӀунттихьссама!
Ина ИвкӀма, Ина Ума, Ина УчӀантӀима!

9Абадул Абадлий Уманал, ПаччахӀнал Тахлий ЩяивкӀманал цӀа ми хӀайвантрал бюхттул дурну, хӀурмат бувну, КӀанайн щукругу бувну махъ, 10кьуния мукьагу хъуначу, ПаччахӀнал Тахлий ЩяивкӀманал хьхьичӀ никирттайн багьлай, Абадул Абадлий Уманайн икрам буллай, цала тажругу КӀанал хьхьичӀ бихьлай, укун тӀий бия:

11– Жул Заллугу, Залгу,

Ина хӀукмулул заллуну икӀан лайкьмара,
циняннал Вил цӀа бюхттул дангу, Вил хӀурмат бангу лайкьмара Ина,

Ина унутӀий гьарзат Ляхъан Дурма,
цимурца Вил биялалийнур лярхъусса ва дусса!+

5

Лу ва ЧӀи

5^1Яла ттун ккавккуна ПаччахӀнал Тахлий ЩяивкӀманал урчӀа канихьсса Лу – га бия кӀивагу чулуха чивчуну кай-кай бувсса чагъар. Ганий арулва хъамул мугьругу бивщуну бия+. 2Ялагу ттун ккавккуна кьуват бусса малаик. Га ия лахъсса чӀуний баян буллай:

– Цумари мугьрурду гъагъан ва Лу тӀитӀин лайкьма? – тӀий.

3Ва цучӀавгу акъая я ссавний, я лухччиний, я лухччинул лув га Лу тӀивтӀуну ххал бан бюхъайсса. 4На къуману аьтӀун ивкӀра, Лу тӀитӀин ва ганий бумур ххал бан лайкьсса цучӀав акъатӀий. 5Му чӀумал га ца хъуначунал ттухь увкуна:

– МааьтӀра! Ургу, Ххувхьума урхха! Га Давуд паччахӀнал наслулиямари. Ганайн «Ягьудал тухумравасса аслан» куну учайссар. Ганаща шайссар, арулвагу мугьругу гъавгъун, Лу тӀитӀин+.

6Му чӀумал ттун ккавккуна ЧӀи. Ганий дия кьурвандалун бивхсса лишанну. Амма утти Га бавцӀуну бия ПаччахӀнал Тахлилгу, мукьва хӀайвандалулгу, кьуния мукьа хъуначуналгу дянив. Ганил бия арулва хъи ва арулва я – ми Заннал хьхьичӀа къуллугъ буллалисса арулла рухӀри, щаллагу дунияллийх гьан дурсса+. 7ЧӀилул, гъан хьуну, ПаччахӀнал Тахлий ЩяивкӀманал урчӀа канища Лу лавсуна. 8ЧӀилул га лавсукун, мукьвагу хӀайвандалулгу, кьуния мукьагу хъуначуналгу, га ЧӀилул хьхьичӀ никирттайн багьну, икрам бувна. Гайннал гьарцаннал канихь ца-ца арфагу[*], ца-ца мусил кӀичӀугу бия. Миннувугу тӀааьнсса кьанкь дусса пицӀ бия – ми Заннал мубараксса халкьуннал дуаьрдур+. 9Гай цӀусса балай тӀун бивкӀуна:

– Винни лайкьсса Лу ласун, ванийсса мугьругу гъагъан!

Инаявхха кьурвандалун буллумур,

Вил оь циняв тухумирттаватусса, циняв халкьуннаватусса, циняв миллатирттаватусса, циняв мазурдил инсантал
ххассал баврих Заннан буллусса багьари!+

10Инар бувсса гай ЗанначӀасса паччахӀталну ва рувхӀанийталну –
гай бикӀантӀиссар аьрщарай паччахӀшиву дуллай!+

11Яла ттун ккавккуна ва бавуна ПаччахӀнал Тахлилгу, гай мукьва хӀайвандалулгу, кьуния мукьагу хъуначуналгу лагмасса чӀявусса малаиктал (гай бия миллионну ва ттуршва миллионну)+. 12Гай лахъсса чӀуний тӀун бивкӀуна:

– Кьурвандалун буллуну бивкӀсса ЧӀи
хӀукмулулгу, аваданшиврулгу, аькьилшиврулгу, кьудратралгу заллуну бикӀан лайкьссар,

Му лайкьссар Цил ЦӀа бюхттул даврин ва Цув хъун баврин!+

13Яла ттун бавуна ссавний, лухччиний, лухччинул лув ва хьхьириву дусса гьарца гиву думур лахъну оьвтӀий душиву:

– ПаччахӀнал Тахлий ЩяивкӀмагу, ЧӀигу бюхттул хьуннав,
абадул абадлий личӀаннав цал кьадру-кьиматгу, хӀурматгу, бюхттулсса цӀагу, хӀукмулугъгу!+

14Мукьвагу хӀайвангу бия: «Амин!» – тӀий. Кьуния мукьагу хъуначуналгу никирттайн багьну икрам бувна+.

6

ЧӀилул цалчинми ряхва хъамул мугьру гъагъаву

6^1Мунил хъирив ттун ккавккуна ЧӀилул арулуннивату цалчинмур мугьру гъавгъсса, багу-бавуна гай мукьвагу хӀайвандалувасса цаннил, къув-аьс кунмасса чӀуний:

– Нану! – увкусса+.

2Ттун ккавккуна кӀяла чу ва ганийсса бурттигьу. Бурттигьунал кӀунттихь дия ккуртта-чӀатӀаракӀ, бакӀрайгу цанма лайкь бувсса таж бия. Га увккуна, ххувшавуртту ласун хӀадур хьусса ххувхьума куна.

3КӀилчинмур мугьру ЧӀилул гъавгъукун, ттун бавуна кӀилчинмур хӀайвандалул:

– Нану! – увкусса.

4Ттун ккавккуна цамур чу. Га чу бия, лархъсса цӀу кунма, ятӀулсса. Бурттигьунахьхьун ихтияр дуллуну дия дунияллий буминнал дянив душманшиву рутлан, инсантал куннал кув литӀланшиврул. Ганахьхьун хъинну хъуннасса тур дуллуну дия+.

5Шамулчинмур мугьру ЧӀилул гъавгъукун, ттун бавуна шамулчинмур хӀайвандалул:

– Нану! – увкусса.

Ттун ккавккуна лухӀи чу, ганийгу цинцилтту кӀунттихьсса бурттигьу. 6ЧӀугу бавуна, мукьвагу хӀайвандалул чулуха тӀутӀисса:

– Щала кьини зузаврихлусса багьа бикӀантӀиссар анжагъ ца лачӀал кӀияма ягу шанма хъалул кӀияма. Амма зайтуннагь ва чахир чан хьун мадари!+

7Мукьилчинмур мугьру ЧӀилул гъавгъукун, ттун бавуна мукьулчинмур хӀайвандалул:

– Нану! – увкусса.

8Ттун ккавккуна кӀялавххусса, нуркӀлул рангирайсса чу, ганийгу бурттигьу. Бурттигьунан цӀагу – БивкӀу. Ганал хъирив най дия ливтӀуминнал дуниял. Гайннахьхьун ихтияр дуллуну дия аьрщарал мукьва бутӀул ца бутӀуй инсантал литӀун – турлийну, ккашийну, азардайну ва вахӀшисса жанавартрайну.

9Ххюлчинмур мугьру ЧӀилул гъавгъукун, ттун кьурван бай кӀанттул ухнилу инсантурал рухӀру ккарккуна. Гай дия Заннал увкумунийн дакӀ тӀайлану бивкӀунтӀий ва Заннал Хавар дунияллийх ппив буллай бивкӀунтӀий цайминнал ливтӀуну бивкӀсса инсантурал рухӀру+. 10Гай рухӀирдал лахъсса чӀуний увкуна:

– Я Хъунасса ва Аьдилсса Заллу, та буллантӀиссара Ина жул оь экьибувтӀусса дунияллул инсантуран суд, та буллантӀиссара гайннан жаза?!+

11Му чӀумал гайннан гьарцаннан кӀяла янна дуллуна, чансса хӀаллайсса уттигу ссавур дара куну. Гайннан ссавур дан багьлай бия, цивппа кунма, Заннал цӀаний цайминнал ливтӀусса имандалул уссурваврал аьдад щаллу хьуннин+.

12Ттун яла ккавккуна ряххулчинмур мугьру ЧӀилул гъавгъсса. Му чӀумал гужсса зарзала хьуна, баргъгу, лухӀисса пардав ялтту даркьусса кунма, цӀан лавгуна, барзгу, оьтту кунма, ятӀул лавгуна+. 13ЦӀуртти ссавнияту щяв багьуна, гужсса мурчал мурхьирдаяту бикъавсса инжир бичайсса кунма. 14Кай-кай хьуну, ссав дакъа хьуна, циняв зунттурду ва жазирарттугу цала кӀанттаяту ссурк учин бувна+. 15Циняв инсантал: дунияллул паччахӀталгу, хъуни къуллугъчиталгу, аьралуннал бакӀчиталгу, аваданмигу, хӀукмулул заллухъругу, къазахъталгу, тархъанмигу – циняв нуххаву ва зунттаву ххяллал дянив лабивкӀуна.

16Гай зунттайн ва ххяллайн леххаву тӀий бия:

– Лекьияра жуйн, жу ПаччахӀнал Тахлий ЩяивкӀманал иттала ва ЧӀилул сситаралияту кӀучӀ бувара!+
17ПаччахӀнал Тахлий ЩяивкӀманал ва ЧӀилул хъун сситаралул Кьини дуркӀунни. Щищар шайсса утти мунил хьхьичӀ бацӀан?

7

Заннал мугьрулийну аьш дирхьусса 144 000 инсан

7^1Яла ттун ккавккуна мукьа малаик. Тай бия аьрщарал мукьвагу чулух бавцӀуну, аьрщарайсса мукьва марч бацӀан буллай, ми я лухччинийх, я хьхьирийх, я мурхьирдайх бищун къабитлай. 2Ттун цамагу малаик ккавккуна. Му баргъ буккай чулуха гьаз хъанай ия, Абадлий Уттавасса Заннал мугьру бувгьуну. Мунал лахъсса чӀуний вев куну лухччинунгу, хьхьирингу зарал буллан ихтияр дусса тай мукьагу малаикнайн, увкуна:

3– Я лухччинун, я хьхьирин, я мурхьирдан зарал мабулларди, жула Заннал къуллугъчитурал ненттабакӀрай жу мугьру бивщуну, аьш къадурссаксса+.

4Ттун бавуна мугьрулул аьш дурминнал аьдад цуксса дуссарив. Аьш дурну дия 144 000 инсаннай, тай бия Исраэлнал циняв тухумирттавасса инсантал:

1. 5Ягьудал тухумравату мугьрулул аьш дирхьусса бия 12 000,

2. Рувимлул тухумравату – 12 000,
3. Гадлул тухумравату – 12 000,
4. 6Ашердул тухумравату – 12 000,
5. Нефталимлул тухумравату – 12 000,
6. Манассал тухумравату – 12 000,
7. 7Симеоннул тухумравату – 12 000,
8. Левийл тухумравату – 12 000,
9. Иссахардул тухумравату – 12 000,
10. 8Завулоннул тухумравату – 12 000,
11. Юсуплул тухумравату – 12 000
12. ва Бунияминнул тухумравату – 12 000.

Циняв халкьуннавасса хӀат-хӀисав дакъасса инсантал

9Мунил хъирив ттун ккавккуна: вайнна чӀявусса хӀат-хӀисав дакъасса инсантал. Микку бия циняв тухумирттаватусса, циняв халкьуннаватусса, циняв миллатирттаватусса, циняв мазурдил инсантал. Ми бавцӀуну бия ПаччахӀнал Тахлил ва ЧӀилул хьхьичӀ. Миннай дия кӀяласса янна, миннал каруннихьгу чассагул мурхьирал къяртри дия+. 10Ми лахъсса чӀуний вев тӀий бия:

– ПаччахӀнал Тахлий щяивкӀсса жула Заннайну ва ЧӀилуйну –

Миннайнури жунна ххассалшин дусса!+

11ПаччахӀнал Тахлилгу, кьуния мукьагу хъуначуналгу, мукьвагу хӀайвандалулгу лагма бавцӀуну бия малаиктал. Ми малаиктурал ПаччахӀнал Тахлил хьхьичӀ сужда бувну, Заннайн икрам бувна,+
12укунгу тӀий:

– Амин!

ЦӀа давугу, бюхттул авугу, хӀурматгу,

Щукругу жула Заннайнни!

Аькьилшивугу, хӀукмугу, кьуватгу

Абадлий жула Заннахьри бусса!

Амин!+

13Микку ца хъуначунал ттухь цӀувххуна:

– Вин кӀуллив вай кӀяла янналувусса инсантал царив? Вай чату бувкӀссарив?

14На жаваб дулав:

– Вин кӀулссар, ттул хъунама.

Танал ттухь увкуна:

– Вай инсантал, хъунисса бала-мусиватругу ккавккун бувкӀссар. Вайннал цала янна шюршуну, ЧӀилул оьттуву кӀяла дурссар+.

15Мунияту вай Заннал ПаччахӀнал Тахлил хьхьичӀ бавцӀуну буссар,
дяхттагу, хьхьувайгу Заннал Къатлуву къуллугъ буллалиссар.

ПаччахӀнал Тахлий ЩяивкӀмарив вайннащал икӀантӀиссар, чятир ялун бувтсса куна.

16Ххишала вай ккашил къахьунтӀиссар,
мякьгу къахьунтӀиссар,
бургъил ччуччин къабантӀиссар,
кӀиришиврул бугъ къабантӀиссар.

17ПаччахӀнал ТахличӀасса ЧӀилул вайннай аякьа дуллантӀиссар, хӀухчил цала яттий дайсса кунна.

Ганил вай буцавантӀиссар Оьрму булай щинал щаращайн,

Занналгу Цала лишинтӀиссар вайннал иттавсса гьарцагу мукьал кӀунтӀ+.

8

Арулчинмур хъамул мугьру ЧӀилул гъагъаву

8^1Арулчинмур мугьру ЧӀилул гъавгъукун, Ссавруннайгу дачӀи ссят уксса хӀаллай пахъдагьру хьуна+. 2Ттун Заннал хьхьичӀ бавцӀусса арула малаик ххал хьуна. Гьарцаннахьхьун ца-ца сувр[*] буллуну бия+.

3Яла увкӀун, ца ялагу малаик кьурван бай кӀанттул чӀарав авцӀуна. Га ия пицӀ ччуччайсса мусил тӀахӀни канил дургьуну, ганиватугу най дия тӀааьнсса кьанкь. Ганахьхьун мукун чӀявусса пицӀ буллуну бия, ганал гайгу, циняв Заннал мубараксса халкьуннал дуаьрдугу ПаччахӀнал Тахлил хьхьичӀсса кьурван бай мусил кӀанттайн лавсун учӀаншиврул+. 4Заннал мубараксса халкьуннал дуаьрдугу, пицӀ ччувччуну, тӀааьнсса кьанкь дусса пуркӀугу Заннал хьхьичӀух гьаз хьуну най бия+. 5Яла малаикнал пицӀ ччучлачисса мусил тӀахӀни, га кьурван бай кӀанттуятусса цӀарал дуцӀин дурну, Аьрщарайн дуртуна. Га ссят гикку къув-аьсру, чӀурду, цӀупарду ва зарзаларду хьуна+.

Суврду

6Суврду канихьсса арула малаик суврду бищун хӀадур хьуна.

7Цалчинма малаикнал сувр бивщукун, оь хӀаласса микӀгу бивчуна, цӀугу щяв дагьуна. Аьрщарал шанма бутӀул ца бутӀа ччувччуна, мурхьирдал шанма бутӀул ца бутӀа ччувччуна, цинярда щюллисса урттугу ччурччуна.

8КӀилчинма малаикнал сувр бивщуна – вана хъунмасса цӀарал зунтту хьхьиривун багьсса кунма хьуна. Хьхьирил шанма бутӀул ца бутӀа оьттуйн кӀура бавуна,+
9хьхьиривусса рухӀ думунил шанма бутӀул ца бутӀа ливтӀуна, хьхьиривусса жамирдал шанма бутӀул ца бутӀа пуч хьуна.

10Шамулчинма малаикнал сувр бивщукун, ссавнияту чирахъ кунма лавхъсса хъунмасса цӀуку багьуна. КӀа багьуна циняв неххардил ва щинал щаращал шанма бутӀул ца бутӀуйн+. 11КӀа цӀукуйн Ла учайссар. Щинал шанма бутӀул ца бутӀа ларал кунна, кьурчӀи ларгуна, ми кьурчӀи щинал чӀявусса инсантал литӀун бувна.

12Мукьулчинма малаикнал сувр бивщукун, бургъил шанма бутӀул ца бутӀа, зурул шанма бутӀул ца бутӀа ва цӀурттал шанма бутӀул ца бутӀа зия хьуна. Гайннул шанма бутӀул ца бутӀа цӀан лавгуна, кьинилул ва хьхьунил шанма бутӀул ца бутӀа чаннацӀа хьуна.

13Микку ттун ххал хьуна ссавний бюхттулну лехлахисса барзу, ттун бавуна кӀа леххаву тӀисса:

– Бала! Бала! Бала! Махъсса шама малаикнал чӀал къавхьуну суврду бивщукун, дунияллийсса инсантурайн мусиват ликкантӀиссар!

9

9^1Ххюлчинма малаикнал сувр бивщукун, ттунмагу ккавккуна ссавнияту аьрщарайн ца ялагу цӀуку багьсса. Га цӀукухьхьун дуллуну дия Лув дунияллувунсса къуйлул кӀула+. 2ЦӀукул га къуй тӀиртӀукун, гива, ца хъунмасса пачливату кунма, пуркӀу бувккуна. Баргъгу, гьавагу га пуркӀурал бавщуна. 3ПуркӀуравату бувккун аьрщарайн хъацӀ багьуна. ХъуцӀурдин буллуну бия аьрщарайсса экьраврдал кунмасса гуж. 4ХъуцӀурдин къадагъа дурну дия аьрщарайсса урттун, цумур-дунугу щюллишиврун, цумур-бунугу мурхьиран зарал биян бан. Гайннухьхьун ихтияр дуллуну дия анжагъ ненттабакӀрай Заннал мугьру бакъами инсантуран зарал буллан+. 5Гайннухьхьун ихтияр дуллуну дия ххюва зурул мутталий мукунсса инсантуран аьзав дуллан, амма ликъатӀун. Ми хъуцӀурдиятусса аьзав инсаннавун экьраврал загьру бувтӀуссаксса дия. 6Ми гьантрай инсантал цанмасса бивкӀулух луглай, амма га къаляхълай бикӀантӀиссар, гай литӀунмуних хьуну бикӀантӀиссар, амма бивкӀу миннаяту лихъантӀиссар.

7ХъацӀру дяъвилийн хӀадур хьусса дяъвилул дучраха лавхьхьусса бия. Гайннул бакӀурдий мусил тажру бусса хханссия, лажинтру инсанналминнуха лархьхьусса дия. 8Гайннул кӀиз хъаннилми хханссия, ккарччиврив асландалул ххутӀив куннасса дия. 9ХъуцӀурдий муххал хӀурни дусса хханссия, гайннул хъаттирдал чӀу бия талатаврийн ххяххан бувну нанисса чӀявусса дучрал ва дяъвилул пӀайтӀуннал[*] кунмасса. 10Гайннул загьру бутӀай магъругу экьраврдал куннасса дия. Гай магъурдиву бия инсантуран ххюва зурул мутталий зарал биян бавансса гуж. 11Гайннал ялув паччахӀну ия Лув дунияллул малаик. Ганан жугьутӀ мазрайсса цӀа дия Аваддон[*], грек мазрай тӀурча Аполлион (мукун тӀиссагу «Бухлаганбуву» тӀиссар).

12Цалчинмур бала бухлавгуна. Вана ганил хъиривгу кӀива бала ялагу най буссар!+

13Сувр бивщуна ряххулчинма малаикнал – ттунмагу бавуна Заннал хьхьичӀ бивхьусса кьурван бай мусил кӀанттуйсса мукьва мурцӀувусса кьурттавату буклакисса чӀу. 14Му чӀунил увкуна сувр бувгьусса ряххулчинма малаикнахь:

– Фурат[*] тӀисса хъун неххачӀа бавхӀусса мукьа малаик мурахас ува+. 15Ми мукьа малаикнал инсантурал шанма бутӀул ца бутӀа литӀунтӀиссар. Му ссятран, кьинилун, зурун, шинан хӀадур бувсса гай мукьагу малаик мурахасгу бувна. 16Вана буккан бувна гайннал кӀиттуршва миллион бурттигьалтрал бусса аьрал; му аьдад ттун ттунна бавуна.

17Ттун ккаккан буллуну бия дучригу, бурттигьалтгу укун: гайннайсса хӀурнирду дия ятӀулсса, някӀсса ва хъахъисса; дучрал бакӀру дия аслантрал куннасса, гайннул кьацӀурдивату цӀурду, пуркӀу ва чӀаматӀу най бия. 18Ми шанмагу жазалул: гайннул кьацӀурдивату нанисса цӀарал, пуркӀурал ва чӀаматӀулул – циняв инсантурал шанма бутӀул ца бутӀа ливтӀуна. 19Дучрал гуж бия кьацӀурдиву ва магъурдиву. Гай магъру шатри хханссия, гайннуй бакӀру дия. Гай бакӀурдийну миннул биян байва зарал.

20Ми жазардал къаливтӀуну ливчӀсса инсантал гьич цала бунагьирттая пашман къавхьуна, цала карунних оьмур буллалисса къабавцӀуна. Гай, хьхьичӀава кунма, икрамру буллайнма бия жиндрайнгу, щялусса залтурайнгу – мусия, арцуя, дувссилуя, чария, тӀаннуя бувсса, цаннагу я цичӀав ххал къашайсса, я цичӀав къабаяйсса, я сукку хьун къашайсса залтурайн. 21Гайннал цала бунагьру бакӀрайн къалавсуна: я инсантал литӀлай бивкӀшиву, я ссихӀир буллай бивкӀшиву, я зуна буллай бивкӀшиву, я цурк буллай бивкӀшиву+.

10

Луттиращалсса малаик

10^1Мунил хъирив ттун ккавккуна Ссавнияту учӀлачӀисса цама загълунсса малаик. Га ттуруллавун кӀучӀ хьуну ия, ганал бакӀрал ялув ссурулккуртта бия, лажин, баргъ кунна, чанна лархъун дия, ганал ччанну цӀарал ттарцӀру хханссия+. 2Малаик хъун бакъасса тӀивтӀусса лу канил бувгьуну ия. Га авцӀуна урчӀамур ччан хьхьирий бивхьуну, куямур – кьирий. 3Малаикнал хъинну лахъну, асландалул кунма, вев увкуна. Ганал вевлул хъирив арулва къув-аьслил чӀурдал гъалгъа бувна. 4Арулва къув-аьслил чӀурдал гъалгъа бувкун, ттун ччан бивкӀуна ттунма бавмур чичин, амма ссавниясса чӀунил ттуй дюъ дирхьуна:

– Му кьюлтӀнува личӀувча! Мачичара арулва къув-аьслил увкумур!+

5Яла ттун хьхьирийгу, кьирийгу авцӀуну ккавксса малаикнал цала урчӀамур ка ссавнийн гьаз дурну, 6хъа бувна Абадлий Уманал цӀанийну – ссавгу, кӀаний думургу, лухччигу, ганий думургу, хьхьиригу, ганиву думургу Ляхъан дурманайн. Малаикнал увкуна:

– Къурталссар ялугьлагьи чӀун. 7Арулчинма малаикнал сувр бивщукун, Заннал кьюлтӀсса мурад щаллу хьунтӀиссар, Цала идавстуран – Цала къуллугъчитуран – КӀанал Цала баян бувну бивкӀсса кунма+.

8ЦӀунил ттущал гъалгъа тӀун бивкӀуна ттун Ссавнияту бавсса чӀу:

– Насуча, ласи хьхьирийгу, кьирийгу авцӀусса малаикнал кӀунттища тӀивтӀусса лу.

9На, малаикначӀан гъан хьуну, була ттухьхьун, куну, тавакъю бав цахьвасса лу. Малаикнал увкунни ттухь:

– Ласича ва буки. Ванил вил лякьлуву кьурчӀишиву хьун дантӀиссар, кьацӀливу тӀурча – ницӀал куннасса нацӀушиву.

10На, лавсун малаикнал кӀунттища, лу букав. Ганилгу кьацӀ, ницӀал кунма, нацӀу бунни. Амма бювкьукун, кьурчӀишиврул лякьа кӀура даллали дурунни. 11Му чӀумал ттухь увкунни:

– Ина цӀунилгу баян буллантӀиссара чӀявусса личӀи-личӀисса мазурдий гъалгъа тӀисса халкьуннаяту, миллатирттаяту, паччахӀтураяту Заннал увкумур, – куну.

11

КӀия идавсил Заннал хӀакьмур баян буллалаву

11^1Ттухьхьун дуллуну дуссия дуцин давансса ттархь, увкунугу буссия:

– Изу, Заннал Къаттагу, кьурван бай кӀанугу буцача, гиву дуаь дуллалими инсантал циксса буссарив хӀисав ба+. 2Амма Заннал Къатлул хӀаят хӀисаврттавун маласара. Му мадуцара, цанчирча му дуллуну дуссар путпараснахьхьун. Ми мубараксса шагьрулул кӀичӀиртту 42 зурул мутталий санбакъулну ккуччу буллай бикӀантӀиссар+. 3Амма кӀия Ттуйна дакӀ тӀайламанан гуж булунна Ттунма ччимур баян буллансса, цивппагу бикӀантӀиссар, къумашиву ккаккан дуллалисса яннагу ларххун, циняв 1260-гу гьантлий На цахьва увкумур баян буллай.

4Гай кӀиягу уссар, кӀива зайтундарал мурхьру куна, дунияллул Залуннал хьхьичӀ бавцӀусса кӀива чирахъ куна. 5Агана щил-бунугу гайннан зарал бан кьаст дарча, гайннал кьацӀурдива цӀу дурккун, ми цӀарал бюкьантӀиссар. Гайннан зарал бан ччима, чара бакъа ивчӀавантӀиссар. 6Заннан ччимур баян буллалиссаксса гьантрай, гайннахьхьун буллуну буссия, гъарал къалачӀун, ссав лакьинсса гуж. Мукунма гайннахьхьун буллуну буссия щин оьттуйн дуккан дайсса, аьрщарайн цанма ччиссакссалийла личӀи-личӀисса баларду ликкан байсса гуж+.

7Гайннал цайнма тапшур бувмур бувну, Заннал цахьва увкумур баян бувну махъ, му чӀумал Лув дунияллияту гьаз хьунтӀиссар жанавар. Жанавар биллантӀиссар гайннащал. Му гайннаяр ххув хьунтӀиссар ва гай литӀунтӀиссар+. 8Гайннал нурчӀив хъунмасса шагьрулул майданнив дирчуну дикӀантӀиссар. Му шагьрулийяхха гайннал Заллу Эса ххачлийх ивщуну ивкӀсса. Му шагьрулийнни Заннал РухӀирал Содом ва Мисри[*] тӀисса цӀа дирзсса. 9ЛичӀи-личӀисса миллатирттавасса, халкьуннавасса, мазурдивасса ва тухумирттавасса инсантал бикӀантӀиссар гай нурчӀах шанма гьантта ва бачӀинний буруглай ва гай дуччин ихтияр къадуллай. 10Дунияллул агьали бикӀантӀиссар ххари хъанай, байрамру дуллай ва куннал куннан ссайгъатру буллай, цанчирча гай кӀиягу идавс аьрщарай бушиву дунияллул инсантурансса аьзият диркӀссар.

11Шанма гьантта ва бачӀиннувун Заннал РухӀирал гай кӀиягу идавс сагъ бувна ва цӀуницӀа ччаннай бацӀан бувна. Оьккисса нигьал бувгьуна гайннах буруглай бивкӀми. 12Ссавнияту бавуна кӀиягу идавсихь:

– Гьаз хьи шийн, – тӀисса лахъсса чӀу.

Гай ттуруллуй ссавнийн гьаз хьуна, гайннал душманталгу гайннах буруглай бия+. 13Мура ссят мунил хъирив гужсса зарзала хьуна. Шагьрулул ацӀва бутӀул ца бутӀа левкьун лавгуна. Зарзалалул литӀун бувна арулазара, махъмигу нигьабувсун, Ссавнийсса Зал бюхттул уллан бивкӀуна+.

14КӀилчинмур бала къуртал хьуна, амма чӀал къавхьуну шамилчинмур бала бучӀантӀиссар+.

Арулчинмур сувр

15Арулчинма малаикнал сувр бивщуна, Ссавниятугу бавуна укун тӀутӀисса лахъсса чӀурду:

– Дунияллул паччахӀлугъраяту хьуссар жула Залунналгу,

КӀанал язисса МасихӀналгу паччахӀлугъ!

Мукунсса паччахӀшиву дикӀантӀиссар абадул абадлий!+

16Цала-цала тахурдий Заннал хьхьичӀ щябивкӀсса кьуния мукьа хъуначу, Заннайн икрам буллай, суждалийн багьуна,+
17укунгу тӀий:

– Заллу, Цимурца КӀунттихьсса Зал,
Ина Ума, Ина ИвкӀма,
щукрурхха Вийн.
Ина Вила хъунмасса гуж ишла бунни
ва айгу-ивхьунна паччахӀшиву дуллай+.
18Гьалак бувккун буссия миллатру сситтуву,
амма утти Вилмур сситаралул чӀунни.
ДуркӀссар ливтӀуминнан суд бувай чӀун,

Вил идавстуран – Вил къуллугъчитуран – бахшиш дулай чӀун,

Вил мубараксса халкьуннан бахшиш дулай чӀун –
чӀивинаяту хъунанайн бияннин –

Вил цӀанил хьхьичӀ нигь-ццах думи циняннан бахшиш дулай чӀун.

ДуркӀссар аьрщи пуч дуллай бивкӀми пуч бай чӀун+.

19Ми мукъурттил хъирив тӀивтӀуна Ссавруннайсса Заннал Къатта. ЧӀалангу бивкӀуна Заннал КьутӀилул Гьаржа[*]. ЦӀупарду ришлан диркӀуна, чӀурду баллан бивкӀуна, къув-аьс тӀун диркӀуна, зарзала дагьуна, гужсса микӀ бивчуна+.

12

Щарсса ва аждагьа

12^1Микку ссавний цирив ца хъинну бахханасса иш хьуна. Ссавний ца щарсса хьуна. Ганил янна баргъ бия. Ганил ччанналу барз бия, ганил бакӀрай ацӀния кӀива цӀуку бусса таж бия. 2Га оьрчӀ бан завацӀун дирну, вяра буллай, къювулул леххаву тӀий дия.

3Яла ссавний цамур бахханасса иш хьуна. Ссавний хьуна цӀарал лама кунма ятӀулсса, арулла бакӀ дусса, ацӀва хъи бусса, аруллагу бакӀрай арулва тажгу бусса хъунмасса аждагьа+. 4КӀанил цила магърах ссавнияту аьрщарайн бивчуна цӀурттал шанма бутӀул ца бутӀа. Аждагьа оьрчӀ буллалисса щарссанил хьхьичӀ бавцӀуна, ганил оьрчӀ байхту, га букан хӀадурну. 5Щарссанин Арс увна, Мунан Цанмагу нясив хьунтӀиссар, муххал аьсав канихьну, циняв халкьуннал ялув хӀукму бачин буллан. Ганил Арс ЗанначӀан, КӀанал ПаччахӀнал Тахлийн лавсуна+. 6Щарссамур бачӀвасса чулданийн, Заннал цинма хӀадур бувсса кӀанайн лирхъуна. Тикку ганиха къуллугъ буллантӀиссар 1260 гьантлий+.

7Ссавнийрив байбихьуна дяъви: хъунмалаик Минкаил ва кӀанал малаиктал аждагьалущал талан бивкӀуна. Аждагьагу гайннащал талай бия, цилами малаикталгу архӀал бувцуну, 8амма аждагьа ва ганил аьрал бух хьуна, гай Ссавнийсса цала кӀанттуцӀа хьуна. 9Хъунмасса аждагьа (кӀа бия щала дуниял дяйкьин дуллалисса нукӀузаманнул хъун шатта, ганин цӀагу Иблис дия, щяйтӀантрал хъунмур)[*] цилами малаиктуращал архӀал Ссавнияту аьрщарайн бувтун бия+. 10Му чӀумал ттун Ссавруннай лахъсса чӀу бавуна. КӀанил укун тӀива:

Утти дуркӀссар жула Заннаятусса ххассалшин!

Вана, Заннал Цала гуж ккаккан бувунни, дуркӀунни КӀанал ПаччахӀлугъ!

Утти КӀанал язи увгьусса МасихӀ хӀукмулул заллу хьуссар,
цанчирча экьиливчуссар жула уссурваврай тахсир бихьлай бивкӀсса Иблис –
дяхттагу, хьхьувайгу жула Заннал хьхьичӀ гайннай тахсир бихьлай бивкӀмур!

11Жула уссурваврал га бух бувссар кьурван бувсса ЧӀилул оьттуйну,

Заннал хӀакьмур баян буллай, гайннал Иблис бух бувссар.

Жула уссурвал цала жаннай мяш хъанай къабивкӀссар,

Гай бивкӀулияту нигьабуслай къабивкӀссар+.

12Ххари хъанахъи, Ссавруй ва Ссавруннай бумий!

Язугь вий, аьрщий, язугь вий, хьхьирий,

Иблис зучӀан ливкссар!

Цила чӀун къуртал хъанахъишиву кӀулну,
га сситтул бувцӀуну ливкссар.

13Аждагьалун – нукӀу заманнул хъун шатлун – цуппа аьрщарайн экьибувтсса ккавккукун, га арс увсса щарссанил хъирив багьлан бивкӀуна. 14Щарссанин кӀира хъунисса барзул хъа дуллуну дия, ганища бачӀвасса чулданийн, та шатлуща биян къашайсса, цинма хӀадур бувсса кӀанайн леххан хьуншиврул. Тикку шинай, кӀира шинай ва ялагу дачӀи шинай ганих аякьа дуллантӀиссар+.

15Хъун шатлул цила зумату щинал аьтара итабавкьуна. Ганил нех щарссанил хъирив гьан дурсса хханссия, га мугьалттул ласуншиврул. 16Амма аьрщарал щарссанин кумаг бувна: аьрщи ядирхьуна ва шатлул цила зумату руртӀусса нех ганивун дюркьуна. 17Аждагьа, щарссанийн ссибивзун, Заннал амрурду биттур буллалисса ва Эса МасихӀнаяту тӀайламур бусласисса ганил оьрчӀащал дяъви буллан лавгуна.

18Багу-бавцӀуна аждагьа хьхьирил зуманицӀ.

13

Хьхьиривату гьаз хьусса жанавар

13^1Микку ттун ккавккуна хьхьиривату гьаз хъанахъисса жанавар. Ганил бия ацӀва хъигу, арулла бакӀгу. Ганил ацӀвагу хъилий ца-ца таж бия, бакӀурдий тӀурча чивчуну бия Зал кьюкьин уллалисса махъру+. 2Ттун ккавксса жанавар бия леопардраха лавхьхьусса, амма ххяпри цухьлул куннасса дия, кьацӀ асландалул кунмасса бия. Аждагьалул цила гуж, цила паччахӀшиву ва цилла хъуннасса каши жанаварданунгу дуллуну дия+. 3Жанаварданул бакӀурдивасса цаннийн бивчӀансса щаву дирсса хханссия, амма хъин хьуна. Дунияллул циняв агьалигу, махӀаттал хьуну, жанаварданул хъирив лавгуна. 4Жанаварданун мукунсса каши дуллусса аждагьалуйнгу гайннал икрам бувна. Гайннал жанаварданийнгу икрам бувна, укун куну:

– Цу урвав ва жанавардануха лащан ан шайсса?! Щищар ванищал талан бюхъайсса?!

5Жанаварданухьхьун къудурсса ва Зал кьюкьин уллаллисса махъру тӀунсса ихтияр дуллуну дия. Ганихьхьун 42 зуруй хӀукму бачин буллансса ихтияр дуллуну дия+. 6Га бия цила кьацӀливату Зал кьюкьин уллалисса, КӀанал цӀагу, КӀанал Къаттагу, Ссавний ялапар хъанахъимигу зия буллалисса махъру тӀий. 7Жанаварданухьхьун Заннал мубараксса халкьуннащал биянсса ва миннаяр ххув хьунсса ихтияр дуллуну дия. Ганихьхьун циняв тухумирттай, халкьуннай, мазурдий ва миллатирттай хӀукму бачин буллан ихтияр дуллуну дия+. 8Ганийн икрам буллантӀиссар, цал цӀарду ЧӀи заллусса Оьрмулул Луттирай къачирчусса цинявгу аьрщарай ялапар хъанахъиминнал. Му ЧӀи тӀурча дуниял ляхъан даннинва кьурван бан нясив бувнур бивкӀсса+.

9Агана вичӀив духьурча, баеяра+.

10Ясирну гьан нясивма
ясирну гьантӀиссар,
турлил ивчӀан нясивмагу,
турлил ивчӀантӀиссар.

Заннал мубараксса халкьуннан аьркинссар ссавур ва вихшиву+.

Аьрщаравату бувксса жанавар

11Яла ттун ккавккуна цамургу жанавар. Га аьрщаравату буклай бия, цилагу бия, чӀилул кунма, кӀива хъи, амма гъалгъа тӀийрив бия га, аждагьа кунма. 12Ганихьхьун цалчинмур жанаварданухьхьун куннасса каши дуллуну дия, цуппагу цалчинмур жанаварданул цӀанияту хӀукму бачин буллай бия. Ганил дунияллул циняв агьали икрам буллали байва бивчӀансса щаву дирну бунува, хъин хьусса цалчинмур жанаварданийн. 13Ганил хъинну хъунисса ссихӀирду байва, хӀатта ссавнияту инсантуран чӀалай цӀу ликкан дайва+. 14Цалчинмур жанаварданул цӀанияту ганихьхьун ссихӀирду буллан ихтияр дуллуну дия. Ва кьяйдалий ганил дунияллийсса агьали хъяврин байва. Ганил дунияллул инсантурахь увкуна, бивчӀансса турлил щаву дирсса, амма хъин хьусса цалчинмур жанаварданул сурат дувара куну+. 15Ганихьхьун цалчинмур жанаварданул суратраву рухӀ дишинсса каши дуллуну дия. Суратраща бюхълай бия гъалгъа буллан ва цийна икрам къабувма ивчӀан ан. 16Ялагу кӀилчинмур жанаварданул циняннал – чӀивиналгу, хъунаналгу, аваданналгу, мискинналгу, тархъанналгу, къазахъналгу – урчӀамур каний ягу ненттабакӀрай мугьру бищун байва. 17Мукунсса мугьру бакъанаща ххишала я цичӀар ласун, я цичӀар даххан къашайва. Мугьру – му цалчинмур жанаварданул цӀар ягу ганил цӀа ккаккан дуллалисса аьдадри.

18Шикку аькьилшиву аьркинссар. Аькьлу буманал жанаварданул аьдадрал мяъна хӀисав дувача, цанчирча му аьдадрал мяъна инсаннал цӀанил мяънар. Му аьдадгу вари – 666.

14

Сион зунттуй цӀусса балай

14^1Ялагу ттун ккавккуна: вана ЧӀи Сион зунттуй бавцӀуну бур, Ганищал ур 144 000 инсан, гайннал гьарцаннал ненттабакӀрай чирчуну дур ЧӀилул цӀа ва Ганил Буттал цӀа+. 2Ттун бавунни ссавниясса чӀу, хъунмасса мугьалттул ххурххулуха лавхьхьусса, гужсса къув-аьслил чӀуниха лавхьхьусса. Га бия арфачитурал арфарду бишлашийни кунмасса чӀунихагу лавхьхьусса+. 3Гай 144 000 инсан ЧӀилул оьттух ххассал бувсса циняв миллатирттаватусса инсантал бия. Гай бия цӀусса балай тӀий, ПаччахӀнал Тахлилгу, мукьва хӀайвандалулгу, кьуния мукьа хъуначуналгу хьхьичӀ бавцӀуну. Га балай, цуппа га тӀутӀиминнаща бакъа, щищачӀав лахьхьин бюхълай бакъая+. 4Гай цивппагу бия хъаннийн ка къаларсса, марцӀнува ливчӀсса арамтал. ЧӀи чун бачирчагу, гай ЧӀилул хъирив бачайссар. Гай багьлух лавсъссар махъсса инсантуравату, Заннангу, ЧӀилунгу хас бувну бикӀаншиврул, Заннан хас дайсса кунна хъунияту цалчин ттирхӀумур. 5Гайннал тачӀав щялусса махъ къабусайва, гай бия лажин кӀяласса инсантал.

Шама малаикнал Заннал судраяту баян баву

6Яла ттун ккавккуна ссавний лахъну лехлахисса малаик. КӀаначӀа бия аьрщарай буминнан: циняв тухумирттан, циняв халкьуннан, циняв мазурдин ва циняв миллатирттан – баян буллансса абадлийсса Ххарисса Хавар.

7Га лахъсса чӀуний баян буллай ия:

– Заннаяту нигьа бусияра, КӀа бюхттул уллалияра! ДуркӀунни КӀанал суд бай ссят! Ссавгу, лухччигу, хьхьирирдугу, щаращивгу Ляхъан бувманайн икрам бувара!

8Ганал хъирив най ия кӀилчинма малаик. Га тӀий ия:

– Пуч хьунни, пуч хьунни бюхттулсса Бабилон[*] шагьру! Кьанун пуч дурсса тахшагьрулун Заннал таммихӀ бувунни, цанчирча ганил циняв халкь хӀакьмуния байщун буллай бия, лурзул, зуна булланнин, адимина увччу айсса куна, аьнтсса чахир хӀачӀан увну+.

9Шамулчинма малаик цалчинми кӀиннал хъирив най ия, лахъсса чӀуний баян буллай:

– Жанаварданийн ва ганил суратрайн икрам буллалиманан, ненттабакӀрай ягу каний мугьру бищун кьамул бувманан+
10оьккисса таммихӀ бантӀиссар. Мунал хӀачӀлантӀиссар Заннал сситаралул чахир, аьнтсса чахир, КӀанал сситаралул кьурттараву дурсса, му ччучлачисса чӀаматӀулуву аьзаврай икӀантӀиссар мубараксса малаиктурал ва ЧӀилул хьхьичӀ+. 11Жанаварданийн ва ганил суратрайн икрам буллалиминнан ва ганил цӀанищалсса мугьру кьамул бувминнан я дяхтта, я хьхьувай дигьалагру къадикӀантӀиссар, гайннан аьзиятрансса цӀарал пуркӀу абадул абадлий гьаз хъанай бикӀантӀиссар. 12Заннал амрурду биттур буллалисса, Эсайн дакӀ тӀайлану бусса Заннал мубараксса халкьуннаяту аьркинмур ссавурди+.

13Ялагу ттун бавунни укун тӀутӀисса Ссавниясса чӀу:

– Чича: уттиния тийнмай Заннайн дакӀ тӀайлашиву дурурччуну ливтӀуми – талихӀ бумири!

– Ди, – тӀар Заннал РухӀирал, – утти гай бигьалагантӀиссар цала буллалисса захӀматраяту, ва Заннан гайннал бувмур къахъамабитантӀиссар+.

Аьрщарай хъу ттихӀаву

14Яла на урувгсса – ххал хьунни кӀяласса ттурлу. Ттуруллуй ия Цурив, Инсаннал Арснаха лавхьхьума. Ганал бакӀрай бия мусил таж, канихь бия байлсса мухӀ+. 15Ца цамагу малаик Заннал Къатлувату увккун, ттуруллуй ЩяивкӀманахь лахъну увкуна:

– Гьан ба Вила мухӀ, ттихӀа хъу: хӀаллил чӀун дуркӀун дур, аьрщарай хӀаллил дирну дур+.

16Му чӀумал ттуруллуй ЩяивкӀманал Цала мухӀ аьрщарайн ливчуна, аьрщарай хъуру ттирхӀуна.

17Яла ссавнийсса Заннал Къатлувату увккуна ца цамагу малаик. Ганахьгу бия байлсса мухӀ. 18Увккуна кьурван бай кӀанаяту ца ялагу малаик цӀарай каялувшиву дуллалисса. Лахъсса чӀуний ганал увкуна мухӀ канихьма малаикнахь:

– Гьан ба вила байлсса мухӀ, кьукьа аьрщарайсса лухӀитӀутӀул къюмайрду, лухӀитӀутӀи бивну бурча.

19Ливчуна малаикнал цала мухӀ аьрщарайн, кьувкьуна аьрщарайсса лухӀитӀутӀи, бивчуна гай хъуннасса, лухӀитӀутӀи ккуччу байсса Заннал сситтул кӀаланнувун+. 20Ккуччугу бувна лухӀитӀутӀи шагьрулул кьатӀувсса ккуччу бай кӀаланнуву. Багу-бавчуна лухӀитӀутӀи куччу бай кӀаланнувату миксса оьтту, гай 300 километралул манзилданий экьилавгуна ва чал зумурданучӀан бияннин гьаз хьуна.

15

Арулва махъва-махъсса балаллущалсса арула малаик

15^1Яла ттун ссавний ккарккуна ялагу хъуннасса ва тамашасса цирив ца зат: арулва балаллущалсса арула малаик. Ми махъва-махъсса балардуя, цанчирча миннул хъирив Заннал сситара ликкан буллалаву ххишала къадантӀиссар+. 2Ттун ккавккуна цӀаравух хӀала бувсса пюрундалул кунмасса хьхьири. Му пюрундалул хьхьирий бавцӀуну бия жанаваргу, ганил суратгу, аьдадрайну ккаккан дурсса ганил цӀагу дух дурми. Гайннал каруннихь бия Заннал буллусса арфарду,+
3цивппагу Заннал къуллугъчи Муса идавсилгу, ЧӀилулгу балай тӀий бия:

– Хъунир ва тамашари Вил давуртту,

Заллу Зал Цимурца КӀунттихьссама!

ТӀайласса ва хӀакьсса бур Вил ххуллурду,
циняв Халкьуннал ПаччахӀ!

4Цури Вияту нигьакъаусайма, Заллуй,
цури Вил цӀа бюхттул къадайма?!

Так ца Инарахха Виха лавхьхьусса цама акъама!

Циняв миллатру ВичӀан бучӀантӀиссар, Вийн икрам бантӀиссар,
циняннан кӀул хьунутӀий Вил диван аьдлулийсса бушиву!

5Мунияр махъ ттун ккавккунни Ссавний Заннал Къатта – Заннал Чятир[*] – тӀивтӀушиву+. 6Заннал Къатлувату увккуна арулва балаллущалсса арула малаик. Гай бия марцӀсса, пперха тӀисса чатандалул янналуву, гьарцаннал хъазамрайхгу мусил мухӀлу дархӀуну дия+. 7Мукьва хӀайвандалува цаннил буллуна арула малаикнан ца-ца мусил кӀичӀу, абадлийссама Заннал сситаралул бувцӀусса+. 8Заннал Къатта бувцӀуна Заннал хъуншиврул ва КӀанал кашилул пуркӀурал. Арула малаикнал гьан буллалисса арулвагу бала къуртал къавхьуссаксса, щищачӀав Заннал Къатлувун уххан хъанай бакъая.

16

Заннал сситаралул арулва кӀичӀу

16^1Яла ттун бавуна Заннал Къатлуватусса лахъсса чӀу, арула малаикнахь укун тӀутӀисса:

– Насича, Заннал сситаралул арулва кӀичӀу аьрщарайн бутӀара+.

2Цалчинма малаикнал лавгун, Заннал сситаралул бувцӀусса цала кӀичӀу бувтӀуна лухччинийн. Жанаварданул мугьру буми ва ганил суратрайн икрамру байми инсантал оьккисса, лал дагьсса щавурдал бувгьуна+.

3КӀилчинма малаикнал бувтӀуна Заннал сситаралул бувцӀусса цала кӀичӀу хьхьиривун. Хьхьиривусса щин оьттуйн дурккуна. Гай оь ивкӀусса инсаннал оь кунмасса бия, хьхьиривусса рухӀ дусса цимурца лиртӀуна+.

4Шамилчинма малаикнал бувтӀуна Заннал сситаралул бувцӀусса цала кӀичӀу неххардийн ва щаращайн, гайгу мукунма оьттуйн бувккуна. 5Ттун бавуна щинал ялув ивтма малаикнал укун увкусса:

– Виха лавхьхьусса цама акъама,
Ина Умагура, Ина ИвкӀмагура,
Ина гайннан таммихӀ мукун бувунни,
Вил диван аьдилссар+.

6Гайннал Вил мубарактурал ва идавстурал оьтту экьибувтӀунутӀий,

Ина гайннахь оьтту хӀачӀлачӀи бувунни+.

7Микку ттун бавуна кьурван бай кӀанаватусса укун тӀутӀисса чӀу:

– Ина тӀайлара, Заллу-Зал, Цимурца КӀунттихьссама,

Вил диван хӀакьссар ва аьдлулийссар!+

8Мукьилчинма малаикнал Заннал сситаралул бувцӀусса цала кӀичӀу бургъийн бувтӀуна. Бургъин ккаккан бувну бия инсантал цӀарал ччуччин бан. 9ДухӀан къашайсса кӀиришиврул инсантал ччучлай бия, амма ми балардал хӀукму Цахь бусса Заннаха гай зайлай бия. Ва куццуй инсантурал цала бунагьру бакӀрайн къалавсуна, Заннал цӀагу бюхттул къадурна+.

10Ххюлчинма малаикнал Заннал сситаралул бувцӀусса цала кӀичӀу бувтӀуна жанаварданул паччахӀшиву дуллалисса тахлийн. Щалла жанаварданул паччахӀлугъ цӀаннахьхьун ларгуна. Инсантал аьзаврай цала мазурдийн кьацӀа тӀий бия,+
11ми цала аьзаврдахлу ва лалул щавурдахлу Ссавнийсса Заннаха зайлай бия. Инсантал гьич цала бувсса оьмуния пашман къавхьуна.

12Ряххилчинма малаикнал Заннал сситаралул бувцӀусса цала кӀичӀу бувтӀуна хъуннасса Фурат неххавун. Му неххал щин кьаркьуна. Укун хӀадур бувна Баргъбуккаваллил чулухасса паччахӀтурансса ххуллу+. 13Яла ттун ккавккуна аждагьалул кьацӀливату, жанавардалул кьацӀливату ва щялусса идавсил[*] кьацӀливату шанна оьрватӀуха лархьхьусса мурдалсса рухӀру дурккун най+. 14Гай дия ссихӀир бан шайсса оьккисса жиндри. Гай бавчуна щалагу дунияллул паччахӀтурачӀан, Цимурца КӀунттихьсса Заннал ккаккан дурсса хъуннасса кьини циняв дяъвилийн буккан баншиврул+.

15Микку ттун бавуна: «На учӀанна хар-хавар бакъа, цурку куна! Цала ялув авцӀума ва Заннайн дакӀ тӀайлашиву ядуллалима – талихӀ бумари. Му инсан икӀантӀиссар, кӀачӀану къазананшиврул ва цала кьюкьалами кӀанттурду ябишин къабулланшиврул, цалла янна ядуллалима куна»+.

16Ми оьккисса жиндрал паччахӀталгу, гайннал аьралгу батӀин бувна жугьутӀ мазрай Армагеддон[*] тӀисса кӀанайн.

17Арулчинма малаикнал Заннал сситаралул бувцӀусса цала кӀичӀу гьаваллавун бувтӀуна. Заннал Къатлувусса ПаччахӀнал Тахлияту лахъсса чӀу хьуна:

– Къурталссар!

18Му чӀумал цӀупар тӀун диркӀуна, баллан бивкӀуна чӀурду, къув-аьс увкуна ва гужсса зарзала хьуна! Укун гужсса зарзала дунияллий инсантал бувкния шийннай къархьуссия!+
19Хъун шагьру шан парча хьуна ва циняв инсантурал шагьрурду левкьуна. Ва кьяйдалий Заннан къахъама бивтун бивкӀун бия хъун Бабилонгу, КӀанал ганингу буллуна гьалаксса сситаралул чахирданул бувцӀусса кьуру+. 20Циняв жазирартту бухлавгуна, зунттурдугу къаливчӀуна+. 21Ссавнияту инсантурайн микӀ бивчуна, гьарцаннуй ца-ца талант[*] кӀушиврул дусса. Му микӀиращал ливксса бала бия оьккисса, инсанталгу бия мунихлу Заннайн нааьнарду дуллай+.

17

ЦӀа дурксса лурзу ва жанавар

17^1Заннал сситаралул бувцӀусса арулва кӀичӀулущалсса арула малаикнавасса ца ттучӀан гъан хьуну, увкуна:

– ТтучӀан гъан хьу, на вин ккаккан банна чӀярусса неххардий щядиркӀсса цӀа дурксса лурзун, цукунсса таммихӀ бантӀиссарив+. 2Ганищал зуна буллай бикӀайссия дунияллийсса циняв паччахӀтал, дунияллул агьалигу ганил зунарал чахир хӀачӀлайнма бикӀайссия+.

3Микку Заннал РухӀирал кашилийну малаикнал на иян увнав бачӀвасса чулданийн. Ттун ккарккуна ятӀулсса жанаварданий щядиркӀсса щарсса. Жанаварданул дия арулла бакӀгу, ацӀва хъигу. Жанаварданий щаланний Зал кьюкьин уллалисса цӀарду чирчуну дия+. 4Щарссаний дия паччахӀнал лаххайсса ятӀулсса ва тунтну ятӀулсса янна. Га чӀюлу дурну дия мусил, ххира чарттал ва ттиркьюкьал. Ганил канихь бия мурдалшиврул ва ганил зунарал чапалшиврул бувцӀусса мусил кьуру. 5Ганил ненттабакӀрай чирчуну дия кьюлтӀсса мяъна дусса цӀа:

Хъун Бабилон шагьру,
циняв лурзултралгу,
аьрщарайсса мурдалшиврутталгу нину.

6Ттун га щарсса дурччу хьуну чӀалай дия, дурччу дурнугу дия Заннал мубараксса инсантурал оьттул, Эсайн дакӀ тӀайласса инсантурал оьттул.

На хъинну махӀаттал увнав ттунма ккавкмунил+. 7Малаикнал ттухь цӀувххуна:

– Ссай махӀаттал хъанай ура ина? На бувчӀин банна вин га щарссанил ва га щядиркӀсса, арулла бакӀгу, ацӀва хъигу бусса жанаварданул кьюлтӀмур. 8Вин чӀалачӀисса жанавар ца заманнай бивкӀссар, цӀана га сагъну бакъассар, амма га Лув дунияллияту цӀунилгу буккантӀиссар, цуппа бивкӀуну къуртал хьунсса чӀун дучӀаннин. Оьрмулул Луттирай дуниял лярхъуния шийннай цал цӀарду чирчуну къадиркӀсса инсантал, га жанаварданух бурувгун, махӀаттал хьунтӀиссар, цанчирча га бивкӀссар, тти бакъассар ва уттигу буккантӀиссар+.

9Вин ккавкмур бувчӀиншиврул аьркинссар аькьлугу бикӀан, аькьилшивугу. Арулла бакӀ – ми арулва бакӀур, миннуйри га щарсса щядиркӀссагу, ялагу ми арула паччахӀгури, 10гайннавату ххюя ивкӀуссар, ца паччахӀшиву дуллай уссар, ца ттигу учӀан увассар, увкӀукунгу га лахъи къалагантӀиссар. 11БивкӀсса, цӀана бакъасса жанавар – мяйлчинмурди, амма му тай арулагу паччахӀнацӀунсса цар, цувагу цала бивкӀулийн наниссар.

12Вин ккавксса ацӀва хъи – ми ттигу цала паччахӀлугъру дакъасса ацӀа паччахӀри, амма гайннахьхьун ца ссятрайссар жанаварданущалсса паччахӀшиву дириянтӀисса+. 13АцӀагу паччахӀнал ца аьмсса мурад буссар ва цала гужгу, цала каялувшин дуллансса ихтияргу жанаварданийн тапшур дантӀиссар. 14Гай биллантӀиссар ЧӀилущал, амма ЧӀи гайннаяр ххув хьунтӀиссар, цанчирча Га заллушиву дуллалиминнал Заллур ва паччахӀтурал ПаччахӀри, Ганищалгу буссар Ганал язи бувгьуми, оьвкуми ва дакӀ тӀайлами+.

15Ва ялагу ттухь увкуна малаикнал:

– Лурзу щядиркӀун диркӀсса кӀанай вин ккарксса чӀярусса нехру – ми халкьрури, миллатрури ва циняв мазурдил инсанталли. 16Вин ккавксса жанаварданун ва ацӀвагу хъирттаран лурзу къаччан хьунтӀиссар. Гайннал га думуницӀа дантӀиссар, кӀачӀану кьадитантӀиссар, ганил чурхгу канантӀиссар, цурдагу цӀараву ччуччинтӀиссар,+
17цанчирча Заннал гай паччахӀтурал дакӀурдиву бивхьуну бивкӀссар Цала бияла биттур бан: циняв ца хьуну, цала паччахӀлугъру жанаварданухьхьун дулун. Мукун бикӀантӀиссар Заннал увкумур щаллу хьунцӀакул. 18Вин ккарксса щарссагу – му дунияллийсса циняв паччахӀтурай каялувшиву дуллалисса тахшагьрур.

18

Бабилон лекьаву

18^1Мунил хъирив ттун ккавккуна ца ялагу Ссавнияту ликлакисса малаик. Ганахь хъуннасса каши дия, аьрщигу ганал бюхттулсса нурданул чанна лархъуна. 2Малаикнал кьуватсса чӀуний баян бувна:

– Пуч хьунни, пуч хьунни хъуннасса лурзу – пуч хьунни Бабилон шагьру,
ганияту хьунни жиндрардил мина,
гьарцагу щяйтӀаннунсса ликказан,
гьарцагу чиплагъсса лелуххунсса кюру,
гьарцагу чиплагъсса жанаварданунсса хьхьуцану+.

3Циняв халкьругу цала бакӀру авлия буллай бия, га лурзул зунарал чахир хӀачӀлай,
дунияллул паччахӀталгу ганищал лурзлай бия,
дунияллийсса машачиталгу авадан хьуна, га хъус-ххазинарттал я къабуччайсса дуну+.

4Яла ттун бавуна Ссавнияту цамур чӀу. Ганил укун тӀива:

– Ттул халкь, букки ва шагьрулувату,
зувагу ва лурзул бунагьирттавух хӀалану бивкӀми къахьуншиврул,
ва ванищал зунмагу таммихӀ къабаншиврул.

5Ванил бунагьирттал зунттуния ссавнийн бивну бур,

Заннангу чӀалай дур ванил мурдалшивуртту.

6Ванил цайминнан бувмур ванингу бувара,
ванил бувмур ванин кӀилийну бувара.

Ванил цила чахир хӀала дуллай бивкӀсса кьурттараву
ванин циннагу кӀилийну аьнтсса хӀала дувара.

7Цуксса цила цуппа бюхттул буллай ва чӀюлу хъанай бивкӀун бурив,
микссара дулара ванин аьзаврттугу, хӀасратругу.

Ванил цивува цила тӀутӀиссар:

«На паччахӀ-щарсса кунмара хӀукмурду буллалисса! На щащар къахьунтӀиссара,
ттун хӀасратгу къаккаккантӀиссар!»

8Мунияту дучӀантӀиссар кьини ванин таммихӀ бантӀисса:

бивкӀу, хӀасратру ва ккаши.

Ва шагьру цӀарал ччуччинтӀиссар,
цанчирча кьуват бусса Заллу Занналли ванин таммихӀ кьувкьусса+.

9Ванищал зунагу буллай, ванил чӀюлушиннарая хӀазгу ласлай бивкӀсса дунияллул паччахӀтуран ва ччучлачисса цӀарал пуркӀу ккавккукун, гай, хъазамрайх закканттугу бишлай, ваних аьтӀунтӀиссар. 10Ганийн ливксса балаллул ццахханну дуртун, гай архниятува тӀунтӀиссар:

– Агь, язугъ вий! Я бюхттулсса тахшагьруй[*]!

Я Бабилон! ЦӀакьсса тахшагьруй!

Хъинну анаварну кьувкьунни вин таммихӀ!

11Дунияллийсса машачиталгу аьтӀунтӀиссар ва къумашиву дуллантӀиссар Бабилоннах, цанчирча гайннал кьай щилчӀав къаласлантӀиссар: 12муси, арцу, алмас-якьутру, ттиркьюкьи; кӀюла чатандалул, сунттул яннарду; ятӀулсса ва ттунтну ятӀулсса паччахӀ рангирал яннарду; кьанкь нахӀу тӀаннул, магьилул, ххира тӀаннул, чарвитул, муххал, мармар чарил кьай; 13дарчин-михак, мархха-ххатин, аьтри ва нахӀу кьанкь дичай пицӀ; чахир ва зайтуннагь; хъинну хӀурусса иникӀма ва лачӀа; ятту-гъаттара; дучри ва чӀюлу аьравартту; лагътал ва инсантурал оьрмурду.

14Вана, Бабилон,
муксса вил дакӀнин ччимур,
утти ми вичӀа дакъассар.

Вана вил аваданшиврул ва бюхттулсса цӀанил ина кьабивтун,
тачӀав ми вичӀан занагу къахьунтӀиссар.

15Вай кьай дахлай Бабилоннай авадан хьуми, архнийгу бавцӀуну, ганийн ливксса балаллул ццахханну дуртун, аьтӀий ва къума лавгун, 16тӀунтӀиссар:

– Агь, язугъ вий! Я бюхттулсса тахшагьруй,
кӀюла чатандалул паччахӀ рангирайсса лаххиялувусса,
мусил, ххирасса чарттал ва ттиркьюкьал чӀюлу дурсса!

17Ми цимурца, миксса чӀярусса хъус муксса анаварну пуч дурну дур!

Циняв жамичитал, циняв жамирдай зузими ва заназими, хьхьирил савдажартал архнияту буруглантӀиссар, 18шагьрулияту гьаз хъанахъисса пуркӀу ххал хьувкун, вав-шав тӀунтӀиссар:

– Гьарай! Чув буссар ва халлилсса шагьрулуха лавхьхьусса цамур шагьру!

19БакӀрайн лахгу бивчуну, вев учинтӀиссар гайннал, аьтӀий ва къума лавгун:

– Агь, язугъ вий! Бюхттулсса тахшагьруй,
циняв жамирдал заллухъру вил хъуслилъяхха авадан бувсса!

Ина пуч байсса анаварну!

20– Ххари хьи, туну, Ссавруй!

Ххари хьи, Заннал мубараксса халкь, идавстал ва МасихӀнал вакилтал,

Заннал ганин му диван бувсса ганил зун бувмунихлурча.

21Яла кьуват бусса малаикнал лавсун хъунмасса гьарахъалттил нигьуксса кьун бувтунни хьхьиривун, укун увкуну:

– Вава гужрайну экьибутантӀиссара инагу, Бабилон, бюхттулсса тахшагьруй,
щинчӀав тачӀав лягу-къалякьинтӀиссара ина.

22Я, Бабилон, тачӀав виву къабаллантӀиссар балайлул чӀу,
я арфалул, я щютӀуххул, я зюннаврал чӀурду;
тачӀав виву къалякъинтӀиссар цаягу пишакар,
цала пишалухух машгъул хьусса;
гьарахъалттил нигьирттал ххурххугу тачӀав виву къабаявантӀиссар.

23ТачӀав виву чирахърал цӀу лархъун къадикӀантӀиссар,
тачӀав къабаянтӀиссар наврузбагнал ва жалиндалул чӀурду.

Я, Бабилон, ина экьибутантӀиссара,
цанчирча вил машачитал буссия дунияллул заллухъруну,
цанчирча циняв халкьругу хъяврин бувсса вил ссихӀирданулъя,

24цанчирча вий бунутӀий идавстуралгу,

Заннал мубараксса халкьунналгу,
циняв дунияллийсса чил канил ливтӀуминналгу оьтту+.

19

Зал бюхттул аву

19^1Яла ттун бавуна Ссавний чӀявусса халкьуннал кунмасса лахъсса чӀурду:

– Аллилуйя![*]

Бюхттул хьуннав жула Зал, КӀанахьри бусса гуж, КӀанайхчӀинни дусса ххассалшин,+

2цанчирча КӀанал хӀукмурду хӀакьссар ва аьдилссар!

ЦӀа дурксса лурзул цила зунардайну пасат дурунни дуниял,

Занналгу ганин суд кьувкьунни.

КӀаналгу Цала къуллугъчитурал оьттухлу ганин таммихӀ бувунни!+

3Ялагу хьуна чӀу:

– Аллилуйя!

Бабилон шагьрулиятусса пуркӀу гьаз хъанантӀиссар абадул абадлий!+

4Кьуния мукьа хъуначунал ва мукьва хӀайвандалул, никирттайн багьну, ПаччахӀнал Тахлий щяивкӀсса Заннайн икрам бувунни, укунгу тӀий:

– Амин! Аллилуйя!+

ЧӀилун хъатӀи баву

5ПаччахӀнал Тахлияту бувккунни чӀу:

– ЦӀа дара жула Заннаха
цинявгу КӀанал къуллугъчитурал,
цинявгу КӀанаяту нигь думиннал,
чӀивиналгу, хъунаналгу!

6Ттун бавунни чӀявусса халкьуннал лахъсса чӀурду кунмасса, ягу дагьну нанисса щинал кунмасса, ягу гужсса къув-аьслил ххурхху кунмасса чӀу, укун тӀутӀисса:

– Аллилуйя,
жула Заллу Зал, Цимурца КӀунттихьссама паччахӀшиву дуллай уссар!+

7Бачи ххаришиву ва шадлугъ даннуча!

Бюхттул данну КӀанал цӀа –
дуркӀунни ЧӀилун хъатӀи бай чӀун!

ЧӀилул жалингу хӀадур хьунни!+

8Ганин буллуну буссар чаннасса ва марцӀсса кӀюла чатандалул гьухъа.

(Ва гьухъа – Заннал мубараксса халкьуннал Заннайн дакӀ тӀайласса давурттал лишанни.)+

9Яла малаикнал ттухь увкунни:

– Чича: ЧӀилул хъатӀуйн оьвкуну бучӀан бувми – талихӀ бумири!

Ялагу ххибувунни:

– Вай Заннал хӀакьсса махърур.

10Микку на ганал ччаннавун агьра, ганайн икрам бан, амма ганал ттухь увкунни:

– Мабара ттуйн икрам, Заннайн икрам бува! Нагура Заннал къуллугъчи, ина кунасса ва вил имандалул уссурвал кунмасса, Эсаяту хӀакьмур бусласисса. Цанчирча Эсаяту хӀакьмур бусласаву – мури Заннал идавстурал захӀмат+.

КӀяла чайсса Бурттигьу

11Ялагу ккарккунни ттун тӀиртӀусса Ссав – вана кӀяласса чу, Бурттигьугу ганий. Бурттигьунайн учайссар ДакӀ тӀайлама ва ХӀакьма. КӀанал аьдлулийнур судгу байсса ва дяъвигу байсса. 12КӀанал яру цӀарал лама кунмари, бакӀрайгу бур чӀявусса тажру. КӀаний чирчусса цӀагу дур, мунил мяъна щищачӀав дурчӀин къашай, КӀанаща Цащара дакъа+. 13КӀанай лахъисса янна дур, оьттул дурцӀусса, КӀанан цӀа дур «Заннал Махъ»+. 14КӀанал хъирив кӀяласса дучрай най бур Ссавруннал аьрал, кӀяласса кӀюла чатандалул яннарду лархсса. 15Бурттигьунал увкусса махъру кӀирагу чулуха дайлсса тур кунмасса бур, ганих миллатирттан таммихӀ буллан. Муххал аьсаврах КӀанал халкьуннай хӀукму бачин бантӀиссар. КӀанал лухӀитӀутӀи куччу бай кӀаланнуву лухӀитӀутӀи куччу буллантӀиссар, Цимурца КӀунттихьсса Заннал гьалаксса сситаралул чахир дуллай+. 16КӀанал лахъисса янналий жиртту бахьлаган буллалисса кӀанай, чирчуну дур цӀа:

ПАЧЧАХӀТУРАЛ ПАЧЧАХӀ ВА ЗАЛЛУШИВУ ДУЛЛАЛИМИННАЛ ЗАЛЛУ.

17Ялагу ттун ца цамагу малаик ккавккунни. Га авцӀуну ия бургъий ва лахъну оьвтӀий ссавний лахъну лехлахисса циняв лелуххантрайн:

– Лехлахи, батӀияра Заннал хъунмасса мажлисрайн. 18Зу бикӀантӀиссару паччахӀтурал, аьралуннал бакӀчитурал, загълунсса инсантурал, бурттигьалтрал нурчӀив канай, дучрал кьаркьаллу канай, циняв тархъанминналгу, къазахъналгу, чӀивиналгу, хъунаналгу нурчӀив канай!

19Яла ттун ккавккунни жанавар ва дунияллул паччахӀтал, гайннал аьралуннащал. Гай бия хӀадур хьуну чай ЩяивкӀманащал ва КӀанал аьралуннащал дяъви бан+. 20Бувгьуна жанаваргу, ганищала увгьуна жанаварданул цӀаний ссихӀирду буллай ивкӀсса щялусса идавсгу. (Ми ссихӀирдайну щялусса идавсил хъяврин бувунни мугьру кьамул бувсса жанаваргу ва жанаварданул суратрайн икрам буллалимигу.) Жанаваргу, щялусса идавсгу сагънува бивчуна ччучлачисса чӀаматӀулущалсса цӀарал бяравун+. 21Миннал аьралуннаяту ливчӀми ливтӀуна чай ЩяивкӀманал мукъуйну, рирщусса турлих кунма. Циняв лелуххантгу гайннал нурчӀал дикӀул бувччуна+.

20

Азарда шин хьусса паччахӀлугъ

20^1Яла ттун ккавккуна Ссавруннаяту ликлакисса малаик. ГаначӀа дия Лув дунияллул кӀула, ганал канихь хъуннасса ссинжиргу дия+. 2Малаикнал бувгьуна аждагьа – нукӀузаманнул хъун шатта, мури цуппа Иблисгу, щяйтӀантрал хъунмургу. Малаикнал му азарда шин хьуннин ссинжиргу дирхьуну,+
3Лув дунияллийн бувтун, гилу аьнт бувну бур, ялувсса кьункьулливгу дирхьуну, мугьрурдугу бивщуну, мунил азарда шинай миллатру хъяврин къабулланшиврул. Мунияр махъ му чансса хӀаллайсса мурахас бан аьркинссар.

4Ялагу ттун паччахӀтурал тахру ккавккуна, гайннуй щябивкӀминнахьхьун аьдлу-низам бачин буллансса ихтияр дуллуну дия. Ттун мукунна ккарккуна Эса МасихӀнаяту тӀайламур бусаврихлу ва Заннал Махъ баян баврихлу бакӀру кьуркьуминнал рухӀру. Ми я жанаварданийн, я танил суратрайн икрам къабувми ва танил мугьру ненттабакӀрайн ва канийн кьамул къабувми инсанталъя. Ми сагъ хьуна, МасихӀнащал азарда шинай паччахӀшиву дуллан+. 5-6Цалчин утта буккан бувми – мирихха мубаракми ва талихӀ буми. Миннан кӀилчинмур бивкӀу бакъассар. Ми Заннал ва МасихӀнал рувхӀанийталну бикӀантӀиссар, миннал МасихӀнащал азарда шинай паччахӀшиву дуллантӀиссар. Махъсса ливтӀуми сагъ къавхьуссар, азарда шин къаларгссаксса+.

Иблислун таммихӀ кьукьаву

7Азарда шин ларгукун, малаикнал Иблис дуснакьравату итабакьинтӀиссар. 8Та буккантӀиссар дунияллул мукьвагу чулухасса миллатру хъяврин булланшиврул, яъни Го́г ва Маго́г[*], ва цаняв дяъвилийн батӀин баншиврул. Миннал аьдад дуссар хьхьиривусса къун уксса+. 9Вана тти ми щала аьрщарал ялтту бавкьунни. Заннал мубараксса халкьуннал лагерь ва Заннан ххира шагьру миннала вивласунни. Амма ссавнияту цӀу лирккун, ми бювкьуна+.
10Ми хъяврин буллалисса Иблис тӀурча бувтунни ччучлачисса чӀаматӀу бусса цӀарал бяравун, гивуя бусса жанаваргу, щялусса идавсгу. Гиву ми бикӀантӀиссар кьинигу, хьхьугу абадул абадлий аьзият ккухӀлай+.

ЛивтӀуминнан Заннал суд баву

11Яла ттун ккавккунни хъунмасса кӀяласса ПаччахӀнал Тах ва ганий ЩяивкӀма. Лухччинулгу, ссавнилгу кьаст дурунни КӀанал яруннила лихъан, амма бакъар мукунсса кӀану. 12Ттун ккавккунни ливтӀуми хъуниссагу, мюрщиссагу. Ми бавцӀуну бия ПаччахӀнал Тахлил хьхьичӀ, луттирдугу бия тӀивтӀуну, ца ялагу бия тӀивтӀусса лу – Оьрмулул Лу[*]. ЛивтӀуминнан судгу буллай бия луттирдай чивчусса миннал бувмунийн бувну+. 13Цаняв ливтӀуминнан суд буллай бия миннал бувмунийн бувну. ЛивтӀуми буллуна хьхьирил, бивкӀулул ва дужагьрал+. 14Цивппа бивкӀу ва ливтӀуминнал дуниял бия цӀарал бярав бивчуну. Му цӀарал бяр – кӀилчинмур бивкӀур. 15Цал цӀа Оьрмулул Луттирай чирчуну къаляркъума гьарцагу инсан увтун ия цӀарал бяравун+.

21

ЦӀусса ссав ва цӀусса лухччи

21^1Яла ттун ккарккунни цӀусса ссав ва цӀусса лухччи (хьхьичӀра диркӀмур ссав ва хьхьичӀра диркӀмур лухччи утти дакъая, хьхьиригу ххишала бакъая)+. 2Ттун ккавккуна мубараксса шагьру – цӀусса Ярусалим. Га ЗанначӀату Ссавнияту ялавай бучӀлай бия, чӀюлу бувну, наврузбагнан хӀадур бувсса жалин кунма+. 3Микку ттун бавуна ПаччахӀнал Тахлияту нанисса лахъсса чӀу:

– Вана инсантурал дянивсса Заннал Чятир. Шиккур КӀа ялапар хъанантӀисса гайннащал архӀал. Гай КӀанал халкьну бикӀантӀиссар, КӀагу гайннащал икӀантӀиссар ва гайннангу Залну икӀантӀиссар. 4КӀанал гайннал иттату гьарцагу мукьал кӀунтӀ лишинтӀиссар. БивкӀу ххишала къабикӀантӀиссар, я къумашиву, я вав-шав, я аьзав-аькьува ххишала къадикӀантӀиссар, цанчирча хьхьичӀва бивкӀмур гьарза лавгунтӀий+.

5ПаччахӀнал Тахлий ЩяивкӀманал увкунни:

– Баеяра! На гьарзат цӀуну дуллай ура!

КӀаналгу ххибувнни:

– Чича, цанчирча ми тӀайласса ва хӀакьсса махърур.

6Яла КӀанал ттухь увкунни:

– Биттур хьуссар! На Альфагу, Омегагура,[*] На Дайдихьугу, Ахиргура. Мякьну уманан На укра дулунна щаращува хӀачӀансса Оьрму булай щин+. 7Ххув хъанахъиманан вай гьарзат дикӀантӀиссар, Нагу ганан Залну икӀантӀиссара, га цувагу Ттун арсну икӀантӀиссар+.
8Амма нигьабусултран, Ттуйн дакӀ тӀайлану бакъаминнан, мурдалшиврул чапал бувминнан, инсантал литӀултран, зуначитуран, щялусса залтурайн икрам буллалиминнан, ссихӀирчитуран ва циняв щялмахъчитуран – миннансса кӀану ччучлачисса чӀаматӀу бусса цӀарал бяравур бусса. Вари кӀилчинмур бивкӀу+.

ЦӀусса Ярусалим

9Махъва-махъсса арулва балаллул бувцӀусса арулва кӀичӀу канихьсса арула малаикнавасса ца ттучӀан гъан хьуну, ттухь увкуна:

– Ачу, на вин ккаккан банна жалин – ЧӀилул щарсса!+

10Заннал РухӀирал кашилийну ганал на лавсунав хъунмасса, бюхттулсса зунттуйн. КӀия ганал ттун ккаккан бувна ЗанначӀату Ссавнияту ялавай бучӀлачӀисса мубараксса шагьру Ярусалим+. 11Га шагьру Заннал Хъуншиврул чаннал бувцӀуну бия. Га чанигу бия ххира чарил кунмасса, бурулданул чани итабакьлакьисса яшмилул кунмасса. 12Шагьрулул лагма бия хъунмасса, лахъсса бару, ганиву бия ацӀния кӀия малаикнащалсса ацӀния кӀива дарваза. Дарвазарттай чирчуну дия Исраэлнал ацӀния кӀирагу тухумирттал цӀарду. 13Баргъбуккавал чулух бия шанма дарваза, Ухссавнил чулухгу шанма, Кьиблалул чулухгу шанма, Баргълагавал чулухгу шанма. 14Шагьрулул бару бавцӀуну бия ацӀния кӀива гьанулий, гайннуйгу чирчуну дия ЧӀилул ацӀния кӀиягу вакилтурал цӀарду.

15Ттущал гъалгъа тӀутӀима малаикнахь дия шагьрулул, ганил барулул ва дарвазартал лахъишиву, утташиву ва лахъшиву дуцайсса мусил ттархь+. 16Шагьру бия мукьмурцӀусса, ганил лахъишиву ва утташиву архӀалсса дия. Малаикнал га ттуршах шагьру бувцуна. Шагьрулул лахъишиву дия 12 000 стадия[*]. Шагьрулул утташиву ва лахъшиву дия лахъишиврущал архӀалсса. 17Малаикнал бувцуна бару, ганил лахъшиву дия малаикнал ишла дайсса инсантурал дуциннайну хӀисав дурну 144 накӀ[*]. 18Бару бувну бия яшмилия, шагьрумур – марцӀсса, пюрундалул кунма чани итабакьайсса мусияту. 19Шагьрулул барулул гьанурду чӀюлу бувну бия личӀи-личӀисса ххира чарттал. Цалчинмур гьану бия яшмилул, кӀилчинмур – сапфирданул, шамилчинмур – халцедондалул, мукьилчинмур – зумрутрал, 20ххюлчинмур – сардониксрал, ряххулчинмур – сердоликрал, арулчинмур – хризолитрал, мяйлчинмур – бериллданул, урчӀилчинмур – топазрал, ацӀулчинмур – хризопразрал, ацӀния цалчинмур – пирузилул, ацӀния кӀилчинмур – аметистрал. 21АцӀния кӀива дарваза ацӀния кӀира ттиркьюкьи дия: гьарцагу дарваза ца-ца ттиркьюкьуяту бувну бия. Шагьрулул хъунмур кӀичӀиравалу бувну бия, пюрундалул кунма, чани итабакьайсса марцӀсса мусияту.

22Шагьрулий ттун Заннал Къатта чӀалай бакъая – гиккусса Заннал Къатта утти хъанахъиссар Цува Заллу Зал Цимурца КӀунттихьссама ва ЧӀи. 23Аьркинну бакъар га шагьрулун Баргъгу, Барзгу. Заннал бюхттулсса нурданул га шагьру чанна буллай буссар, ЧӀигу ганил чирахъну буссар+. 24Миллатругу занантӀиссар ганил чанналу, дунияллул паччахӀтуралгу ласунтӀиссар гиккун цала аваданшиву. 25Шагьрулул дарвазартту тӀивтӀуну бикӀантӀиссар щаллагу кьини, хьхьугу тикку ххишала къадикӀантӀиссар. 26Гиккун ласунтӀиссар миллатирттал аваданшиву ва ххазина. 27ТачӀав га шагьрулувун цичӀавгу мубарак дакъамур къадуххантӀиссар, мурдалшиву ва щялушин дуллалимагу цучӀав къауххантӀиссар. Цивун буххантӀиссар анжагъ ЧӀи заллусса Оьрмулул Луттирай чивчуми.

22

Оьрму булай нех

22^1Яла малаикнал ттун ккаккан дуруна Оьрму булайсса щинал нех. Га бурул кунна марцӀсса нех Заннал ва ЧӀилул ПаччахӀнал Тахлияту 2шагьрулул хъунмур кӀичӀираваллил дяних най дур. Неххал кӀивагу чулух ххявххун бур Оьрму булайсса мурхь. Шинай ацӀния кӀийла шайсса дур ганий ахъулсса (гьарца зуруй – цал), мурхьирал чӀапӀивгу миллатру хъин баван ишла бан ккаккан бувну буссар+. 3ЦичӀав Заннал нааьна дурмур шагьрулий тачӀав къадикӀантӀиссар. Тикку бикӀантӀиссар Заннал ва ЧӀилул ПаччахӀнал Тах ва бикӀантӀиссар КӀанайн икрам буллалисса КӀанал къуллугъчитал. 4Миннан ккаккантӀиссар КӀанал симан ва КӀанал цӀа дикӀантӀиссар миннал ненттабакӀрай чирчуну+. 5Хьхьу тикку ххишала къадикӀантӀиссар. Миннан аьркин къахьунтӀиссар я чирахърал чани, я бургъил чани, цанчирча Заллу Заннал чани бикӀантӀиссар миннал ялув лавхъун. Ми абадул абадлий паччахӀшиву дуллай бикӀантӀиссар+.

МасихӀ учӀаву

6Малаикнал ттухь увкуна:

– Вай циняв махъру тӀайлассар ва хӀакьссар. Цала идавстуравун шавкь рутлатисса Заллу Заннал на, Цала малаик, гьан увунна Цала къуллугъчитуран чӀал къавхьуну хьунтӀимур ккаккан бан+. 7Эса МасихӀнал укун увкунни: «Баеяра! На чӀал къавхьуну учӀантӀиссара! Ва луттираву бучӀантӀимуния бувсмургу лалавсун, шикку тӀутӀимургу буллалими – талихӀ бумири!»+

8Ттун, ЮхӀаннан, вай гьарзат багу-бавунни, ккагу-ккавккунни. Ттунма вай гьарзат бавукун ва ккавккукун, на ттунма вай гьарзат ккаккан бувсса малаикнал ччанналун агьра, икрам баншиврул+.

9Амма ганал ттухь увкунни:

– Мабара ттуйн икрам, Заннайн икрам бува! Нагу, инагу кунасса, вил уссурвал-идавсталгу кунасса, ва луттирай увкумур буручлачисса цинявгу кунасса, Заннал къуллугъчира.

10Яла ттухь увкунни:

– ЧӀал къавхьуну хьунтӀимунил хӀакъираву ва луттирай увкумур кьюлтӀ мабара, цанчирча му биттур шай чӀун гъаннура дур!+
11Цалсса бунагькарнал буллалувча уттигу бунагьру, мурдалналгу дуллалувча уттигу мурдалшивуртту, Заннан дакӀ тӀайлама тӀурча икӀувча уттигу Цайн дакӀ тӀайлану, цала оьрму Заннан хас буллалимагу икӀувча уттигу му Заннан хас буллайна.

12– Баеяра, На чӀал къавхьуну учӀантӀиссара! – увкунни Эса МасихӀнал, – Ттуятусса бахшишгу, Ттул жазагу Ттущала буссар, гьарманан цанма лайкьмур баншиврул+. 13На Альфагу, Омегагура, На Цалчинмагу, Махъа-махъмагура, На Дайдихьугу, Ахиргура+. 14Цалла янна шюшайми – талихӀ бумири.[*] Миннахь ихтияр дуссар Оьрму булай мурхьираяту ахъулсса канан ва дарвазалувух мубараксса шагьрулувун буххан+. 15КьатӀуврив личӀантӀиссар ккаччив кунма мурдалми, ссихӀирчитал, зуначитал, инсанталлитӀулт, щялусса залтурайн икрам буллалими ва тӀайлабакъамур ххирами ва буллалими+.

16На, Эса МасихӀнал, гьан ав Ттула малаик вай иширттаяту бусан Ттуйн вихсса гьарцагу кӀанайсса Ттул умматрахь[*]. На Давудлул наслулул чувгура, ганал Марххагура; На КӀюрххилсса чанна цӀукура+.

17Заннал РувхӀирал ва МасихӀнал Жалиндалул[*] Ганахь увкунни:

– Ухьхьу!

Ва гьарцагу ва бавманалгу учача:

– Ухьхьу!

Мякьмагу ухьхьувча! Гьарцагу мякьнал укра хӀачӀийча Оьрму булай щин!+

18На гьарцагу ва луттирай чӀал къавхьуну хьунтӀимунияту бувсмур баллалиманай дюъ дихьлай ура: агана вай мукъурттил ялув бихьлахьисса ухьурча, мунай Занналгу ва луттирай кӀицӀ бувсса баларду ялув бишинтӀиссар; 19агана ва луттирай хьунтӀимунияту бувсмур кьукьинсса ухьурча, мунаяту Занналгу ваний кӀицӀ бувсса Оьрму булай мурхьираятусса ахъулсса дукансса ва мубараксса шагьрулувун уххансса ихтияр кьукьинтӀиссар.

20Ва тасттикь буллалиманал тӀар:

– УчӀанна, На чӀал къавхьуну учӀанна!

Амин! Ухьхьу, Заллуй Эса!

21Циняннайгу Заллу Эсал барачат личӀаннав.

* 1:1 МасихӀ (Христос) тӀисса «Заннал Язи Увгьума» тӀиссар. Гьартану ххал бува глоссарийрай.

* 1:4-5 Асиа провинция – шикку ихтилат ЧӀиви Азиянавусса Румуллал провинциялиятур (уттизаманнайсса Турциянавусса).

* 1:4-5 Уммат – ца диндалул агьлу.

* 1:6 РувхӀаний – диндалул къуллугъчи.

* 1:8 Альфа ва Омега грекнал алфавитрал цалчинмур ва махъра-махъмур хӀарпрур.

* 1:10 Залуннал кьини – нюжмардул гьантраву алхӀат кьини хъанахъиссар.

* 1:10 Сувр (ссур) – Кьиямасса кьини дуркӀшиву баян буллай, малаиктурал бищунтӀисса хасъсса ляличӀину лахъсса чӀу байсса зюннав (труба).

* 1:13 Инсаннал Арс – МасихӀнал цӀардал ца, укун увкуну бур Ганайн Даниял идавсил. Гьартану ххал бува глоссарийрай.

* 2:1 Ягу «илчинан» (вестник); мукунма 2:8,12,18; 3:1,7,14 аятирттайгу.

* 2:6 Николаитътал – Эсал умма тӀайласса ххуллияту баччан бан кьаст дуллалисса, щялусса муаьллимтурал группарду диркӀссар (ххал бува 2:14-15).

* 2:14 Шикку дакӀнийн бутлатиссар Таврат луттирай Валаам идавсия бувсмур: танал арцул цӀаний мяйжансса Заннайн ттиликӀ дуртун диркӀссар.

* 2:17 ЖугьутӀ мазрай «манна» учайсса бивкӀссар Заннал цанма Ссавнияту ликкан бувсса къалмуйн; миннал цивппа бачӀвасса чулданий мукьцӀала шинал мутталий нанисса ппурттуву канакисса ччатӀ му къалмуя байсса бивкӀссар.

* 2:20 Бюхъай ва дикӀан кьюкьаласса чулий цӀа. Ва цӀанийну Залуннал ва щарсса лащан дуллай ур, Мубараксса Луттирдаву цияту бувсъсса, щялу залтурайн вихсса Иезавел тӀисса паччахӀнал щарссаниха: мунил Исраэлнал халкьуннан чӀярусса оьшивурту дурссар, ми щялусса залтурайн иман дишин буллай.

* 2:23 Мукъуй махъ бивхьуну аслиймур текстрай «ганил оьрчӀру».

* 3:5 Оьрмулул Лу – му Лури, ций Абадлийсса Оьрму булунтӀиминнал цӀарду чирчуну дикӀантӀисса.

* 3:19 ТаммихӀ – дурсса ххуттава уккаврихлу кьувкьусса ва иширайн буккан бувсса суд (наказание).

* 4:1 Сувр (ссур) – ххал бува 1:10.

*

4:2 ПаччахӀнал Тах – Аьламирттай (дунияллай, космосрай) Заннал Цала хӀукму бачин буллалавур.

Тах – паччахӀ цала хъуншиврий щяикӀайсса кӀану (оьрус мазрай трон).

* 5:8 Арфа – синттайсса инструмент.

* 8:2 Сувр (ссур) – Кьиямасса кьинилул баларду ливкшиву баян буллалисса труба.

* 9:9 ПӀайтӀун – фаэтон, карета, колесница.

* 9:11 Аваддон – Иблислуйн учайсса цамургу цӀа. Ххал бува 20:2-3.

* 9:14 Фурат – Евфрат нех.

* 11:8 Содом ва Мисри (Египет) – ми бивкӀссар, Тавратрал бусаврийн бувну, инсантал Заннайн мютӀи къахъанахъисса кӀанттурду.

* 11:19 Заннал КьутӀилул Гьаржа – Зал Цала халкьунначӀа ушиврул ва КӀанал Цала халкьуннащал дурсса кьутилул лишан хъанай бивкӀссар. Тавратрал заманнай га бивхьуну бивкӀссар Заннаха эбадат дайсса Заннал Чятирданувусса Яла Мубаракмур КӀанай.

* 12:9 Тавратрай бувсун буссар Иблис, шатлул сипатрайн кӀура бавну, ХӀава ххуттава буккан буллай, Заннал увкумуния бяйкьин буллай ва бунагьрайн гьуз учин буллалисса.

* 14:8 Бабилон – бухзаманнул Месопотамиянал тахшагьру (столица). Мубараксса Луттирдаву ва шагьру Исраэлнал халкьуннан душмансса шагьруну ккаккан бувну бувссар. Шикку Бабилон тӀисса цӀанилу бувчӀин аьркинссар Заннал халкьуннал цӀусса душман – Румуллал паччахӀлугъ ва мунил тахшагьру.

* 15:5 Заннал Чятир – Заннайн икрам байсса ва эбадат дайсса чятир. Му цукунсса бивкӀссарив гьартану бувсун буссар Тавратрай. Яла махъату мунийн кӀанай бивхьуну бивкӀссар Сулайман идавсил бувсса Заннал Къатта.

* 16:13 Щялусса идавс – му аьрщарава бувксса жанаварди (кӀилчинмур жанавар). Му кӀицӀ бувну буссар 13:11-15-ний, мукунма 19:20-ний.

* 16:16 ЖугьутӀ мазрай Хар Мегиддо тӀисса Мегиддо бакӀу тӀиссар. Тикку чӀярусса талатавуртту хьуссар.

* 16:21 1 талант = 26–40 кг.

* 18:10 Тахшагьру – паччахӀнал мина дусса, паччахӀнал тах бикӀайсса шагьру, билаятрал хъунмур шагьру (столица).

* 19:1 Аллилуйя! – жугьутӀ мазрай [халлелуйя́] Заннал цӀа бюхттул дара! – тӀутӀиссар.

* 20:8 Язекиил идавсил тӀутӀимунийн бувну, Го́г ва Маго́г – му Заннайн ва КӀанал халкьуннайн къарщину буккантӀими миллатирттан дуллусса цӀари.

* 20:12 Оьрмулул Лу – му Лури, ций абадул оьрму булунтӀиминнал цӀарду чирчуну дикӀантӀисса.

* 21:6 Альфа ва Омега грекнал алфавитрал цалчинмур ва махъра-махъмур хӀарпрур.

* 21:16 12 000 стадия – му сайки 2300 км хъанахъиссар.

* 21:17 144 накӀ – му сайки 65 м хъанахъиссар.

* 22:14 Ххал бува 7:14.

* 22:16 Уммат – ца диндалул агьлу.

* 22:17 МасихӀнал Жалин увкуну бур МасихӀнал умматрайн.

+ 1:1 БучӀ. 22:6
+ 1:2 ЮхӀ. 19:35
+ 1:3 БучӀ. 22:7, БучӀ. 22:10

+ 1:4 БучӀ. 3:1, БучӀ. 4:5, БучӀ. 5:6, ЮхӀ. 3:11, Иш. 26:23,

+ 1:6 БучӀ. 5:10, БучӀ. 20:6, БучӀ. 5:13
+ 1:9 Мк. 10:39
+ 1:10 БучӀ. 4:2
+ 1:13 БучӀ. 15:6
+ 1:14 БучӀ. 2:18, БучӀ. 19:12
+ 1:16 БучӀ. 19:15, Мт. 17:2
+ 1:17 Мт. 28:4, БучӀ. 2:8, БучӀ. 22:13
+ 1:18 БучӀ. 9:1, БучӀ. 20:1
+ 2:1 БучӀ. 1:13, БучӀ. 1:16

+ 2:7 Мт. 11:15, Мк. 4:9, Лк. 8:8, БучӀ. 3:6, БучӀ. 3:13, БучӀ. 3:22, БучӀ. 13:9, БучӀ. 3:5, БучӀ. 21:7, Лк. 23:43, БучӀ. 22:2

+ 2:8 БучӀ. 1:17-18
+ 2:9 БучӀ. 3:9
+ 2:10 БучӀ. 12:11, БучӀ. 3:11
+ 2:11 БучӀ. 2:7, БучӀ. 20:6, БучӀ. 21:8
+ 2:12 БучӀ. 1:16
+ 2:14 Иш. 15:29,
+ 2:15 БучӀ. 2:6

+ 2:17 БучӀ. 2:7, ЮхӀ. 6:48-50, БучӀ. 3:12, БучӀ. 19:12

+ 2:18 БучӀ. 1:14-15
+ 2:20 БучӀ. 2:14
+ 2:23 Мт. 16:27
+ 2:25 БучӀ. 3:11
+ 2:26 БучӀ. 12:5, БучӀ. 19:15, БучӀ. 22:16
+ 2:29 БучӀ. 2:7
+ 3:1 БучӀ. 1:4-5, БучӀ. 1:16,
+ 3:3 Мт. 24:43-44, БучӀ. 16:15

+ 3:4 БучӀ. 6:11, БучӀ. 7:9, Мт. 10:11, Мт. 22:8, Иш. 13:46

+ 3:5 БучӀ. 2:7, БучӀ. 21:7, Лк. 10:19, Мт. 10:32

+ 3:6 БучӀ. 2:7

+ 3:9 БучӀ. 2:9

+ 3:11 БучӀ. 22:7, БучӀ. 22:12, БучӀ. 22:20, БучӀ. 2:25

+ 3:12 БучӀ. 2:7, БучӀ. 2:17
+ 3:13 БучӀ. 2:7
+ 3:17 ЮхӀ. 9:39-41
+ 3:18 БучӀ. 16:15
+ 3:20 Лк. 12:36, ЮхӀ. 14:23

+ 3:21 ЮхӀ. 16:33, Мк. 16:19, Мт. 19:28, Лк. 22:30

+ 3:22 БучӀ. 2:7
+ 4:1 БучӀ. 1:10
+ 4:2 БучӀ. 1:10,
+ 4:4 БучӀ. 3:4

+ 4:5 БучӀ. 8:5, БучӀ. 11:19, БучӀ. 16:18, БучӀ. 1:4-5,

+ 4:6 БучӀ. 15:2,
+ 4:11 БучӀ. 5:12,
+ 5:1 БучӀ. 10:4, БучӀ. 22:10
+ 5:5 БучӀ. 22:16,

+ 5:6 ЮхӀ. 1:29, ЮхӀ. 1:36, Иш. 8:32-33, БучӀ. 1:4-5

+ 5:8 БучӀ. 8:3-4

+ 5:9 БучӀ. 14:3, БучӀ. 7:9, БучӀ. 11:9, БучӀ. 14:6, БучӀ. 14:3-4

+ 5:10 БучӀ. 1:6
+ 5:11 Лк. 2:13
+ 5:12 БучӀ. 4:11
+ 5:13 БучӀ. 1:6, БучӀ. 7:12
+ 5:14 БучӀ. 4:10

+ 6:1 БучӀ. 5:1, БучӀ. 4:7, БучӀ. 14:2, БучӀ. 19:6

+ 6:4 Мк. 13:8
+ 6:6 БучӀ. 7:3
+ 6:9 БучӀ. 20:4
+ 6:10 Лк. 18:7, БучӀ. 19:2
+ 6:11 БучӀ. 3:4
+ 6:12 Мк. 13:8, БучӀ. 11:13,
+ 6:14 БучӀ. 16:20
+ 6:16 Лк. 23:30
+ 7:3 БучӀ. 14:1, БучӀ. 22:4
+ 7:9 БучӀ. 3:4
+ 7:10 БучӀ. 12:10, БучӀ. 19:1
+ 7:11 БучӀ. 4:6
+ 7:12 БучӀ. 5:13-14
+ 7:14 Мт. 24:21, БучӀ. 19:8, БучӀ. 22:14
+ 7:17 ЮхӀ. 10:11, БучӀ. 21:4
+ 8:1 БучӀ. 5:1
+ 8:2 Мт. 18:10-11
+ 8:3 БучӀ. 5:8
+ 8:4 Иш. 10:4
+ 8:5 БучӀ. 4:5
+ 8:8 БучӀ. 11:6
+ 8:10 БучӀ. 9:1

+ 9:1 Лк. 10:18, БучӀ. 8:10, БучӀ. 12:8-9, БучӀ. 1:18

+ 9:4 БучӀ. 7:2-4
+ 9:12 БучӀ. 11:14
+ 9:14 БучӀ. 16:12
+ 9:21 БучӀ. 21:8, БучӀ. 22:15
+ 10:1 БучӀ. 4:3, БучӀ. 1:15-16
+ 10:4 БучӀ. 5:1, БучӀ. 22:10
+ 10:7 БучӀ. 11:15
+ 11:1 БучӀ. 21:15
+ 11:2 Лк. 21:24, БучӀ. 12:6, БучӀ. 13:5
+ 11:6 БучӀ. 8:8
+ 11:7 БучӀ. 9:1,
+ 11:12 БучӀ. 4:1,
+ 11:13 БучӀ. 6:12
+ 11:14 БучӀ. 8:13, БучӀ. 9:12
+ 11:15 Мт. 24:31, БучӀ. 10:7, Лк. 1:33,
+ 11:16 БучӀ. 4:4
+ 11:17 БучӀ. 1:4, БучӀ. 16:5
+ 11:18 БучӀ. 20:12
+ 11:19 БучӀ. 15:5, БучӀ. 16:21

+ 12:3 БучӀ. 12:18-БучӀ. 13:1, БучӀ. 17:3, БучӀ. 17:12

+ 12:5 БучӀ. 2:27, БучӀ. 19:15
+ 12:6 БучӀ. 11:3, БучӀ. 13:5
+ 12:9 БучӀ. 20:2, Лк. 10:18, ЮхӀ. 12:31

+ 12:11 БучӀ. 15:2, Лк. 14:26, ЮхӀ. 12:25, БучӀ. 2:10

+ 12:14 БучӀ. 13:5
+ 13:1 БучӀ. 12:3
+ 13:2 Лк. 4:6
+ 13:5 БучӀ. 11:2, БучӀ. 12:6
+ 13:7 БучӀ. 11:7, БучӀ. 12:17
+ 13:8 БучӀ. 3:5
+ 13:9 БучӀ. 2:7
+ 13:10 БучӀ. 14:12

+ 13:13 Мк. 13:22, БучӀ. 16:13, БучӀ. 19:20, Лк. 9:54

+ 13:14 Мт. 24:24, Мк. 13:22,
+ 14:1 БучӀ. 3:12, БучӀ. 7:3-4
+ 14:2 БучӀ. 1:15, БучӀ. 6:1
+ 14:3 БучӀ. 5:9
+ 14:8 БучӀ. 18:2
+ 14:9 БучӀ. 13:15
+ 14:10 БучӀ. 14:10, БучӀ. 20:10
+ 14:12 БучӀ. 13:10
+ 14:13 БучӀ. 20:6
+ 14:14 БучӀ. 1:13
+ 14:15 Мк. 4:29
+ 14:19 БучӀ. 19:15
+ 15:1 БучӀ. 16:1, БучӀ. 17:1, БучӀ. 21:9
+ 15:2 БучӀ. 4:6, БучӀ. 12:11, БучӀ. 13:17
+ 15:5 БучӀ. 11:19
+ 15:6 БучӀ. 1:13
+ 15:7 БучӀ. 4:6
+ 16:1 БучӀ. 15:1,
+ 16:2 БучӀ. 13:16,
+ 16:3 БучӀ. 8:8-9
+ 16:5 БучӀ. 1:4, БучӀ. 11:17,
+ 16:6 Мт. 23:35, БучӀ. 18:24,
+ 16:7 БучӀ. 6:9
+ 16:9 Иш. 12:23
+ 16:10 БучӀ. 13:2,
+ 16:12 БучӀ. 9:14,
+ 16:13 БучӀ. 12:3, БучӀ. 13:11
+ 16:14 Мк. 13:22, БучӀ. 13:13
+ 16:15 Мт. 24:43-44, БучӀ. 3:3, БучӀ. 3:18
+ 16:18 Мк. 13:19
+ 16:19 БучӀ. 14:10
+ 16:20 БучӀ. 6:14
+ 16:21 БучӀ. 11:19
+ 17:1 БучӀ. 15:1, БучӀ. 21:9,
+ 17:2 БучӀ. 14:8
+ 17:3 БучӀ. 12:3
+ 17:6 БучӀ. 16:6
+ 17:8 БучӀ. 9:1, БучӀ. 11:7
+ 17:12 БучӀ. 12:3
+ 17:14 БучӀ. 19:16,
+ 17:16 БучӀ. 18:8
+ 18:2 БучӀ. 14:8,
+ 18:3 БучӀ. 17:2,
+ 18:8 БучӀ. 17:16
+ 18:24 Мт. 23:35, БучӀ. 16:6, БучӀ. 17:6
+ 19:1 БучӀ. 7:10
+ 19:2 БучӀ. 6:10
+ 19:3 БучӀ. 14:11, БучӀ. 18:9
+ 19:4 БучӀ. 4:4
+ 19:6 БучӀ. 1:15, БучӀ. 6:1,
+ 19:7 Мт. 22:2, Мт. 25:10, БучӀ. 21:2
+ 19:8 БучӀ. 7:14
+ 19:10 Иш. 10:25-26, БучӀ. 22:8-9
+ 19:12 БучӀ. 1:14, БучӀ. 2:17
+ 19:13 ЮхӀ. 1:1

+ 19:15 БучӀ. 1:16, БучӀ. 2:27, БучӀ. 12:5, БучӀ. 14:19-20

+ 19:19 БучӀ. 16:16
+ 19:20 БучӀ. 13:11-15, БучӀ. 16:13,
+ 19:21 БучӀ. 1:16
+ 20:1 БучӀ. 9:1
+ 20:2 БучӀ. 12:9
+ 20:4 Мт. 19:28, БучӀ. 6:9, БучӀ. 13:12-16,

+ 20:6 БучӀ. 2:11, БучӀ. 14:13, БучӀ. 21:8, БучӀ. 1:6

+ 20:8 БучӀ. 16:14
+ 20:9 БучӀ. 11:5
+ 20:10 БучӀ. 19:20
+ 20:12 Мт. 16:27
+ 20:13 Иш. 24:15
+ 20:15 Мт. 13:42, Мт. 13:50
+ 21:1 БучӀ. 20:11
+ 21:2 БучӀ. 19:7
+ 21:4 БучӀ. 7:17,

+ 21:6 БучӀ. 1:6, БучӀ. 22:13, ЮхӀ. 4:10, ЮхӀ. 7:37

+ 21:7 БучӀ. 2:7, БучӀ. 3:5, Мт. 25:34,
+ 21:8 БучӀ. 22:15, БучӀ. 2:11, БучӀ. 20:6
+ 21:9 БучӀ. 15:1, БучӀ. 17:1
+ 21:10 БучӀ. 17:3
+ 21:15 БучӀ. 11:1
+ 21:23 БучӀ. 22:5
+ 22:2 БучӀ. 2:7
+ 22:4 Мт. 5:8, БучӀ. 7:3-4
+ 22:5 БучӀ. 21:23
+ 22:6 БучӀ. 1:1
+ 22:7 БучӀ. 3:11, БучӀ. 1:3
+ 22:8 БучӀ. 19:10
+ 22:10 БучӀ. 10:4, БучӀ. 1:3
+ 22:12 Мт. 16:27
+ 22:13 БучӀ. 1:8, БучӀ. 21:6
+ 22:14 БучӀ. 7:14
+ 22:15 БучӀ. 21:8
+ 22:16 БучӀ. 5:5, БучӀ. 2:26

+ 22:17 БучӀ. 21:2, БучӀ. 21:9, ЮхӀ. 7:37, БучӀ. 21:6

+ https://ibt.org.ru/ebook?id=LAK

БувчӀинбавуртту

БувчӀинбавуртту

1. Б

2. ГЬ

3. Д

4. Ж

5. З

6. И

7. КЬ

8. М

9. Н

10. П

11. Р

12. С

13. Т

14. Ф

15. Х

16. ХЪ

17. Э

18. Я

Шикку буллуну буссар текстраву ва лишандалийну (…) ккаккан бувми махъру.

Баал-Зевул (Веельзевул) – му Иблислул цамургу цӀа дикӀан бюхъайссар тӀий бур. Ва диркӀун дур ягьудинал лагмасса халкьуннал залтуравасса цаннал цӀа.

Гьирод (Хъунама) – жугьутӀнал машгьурсса паччахӀ (жула заманалуяр хьхьичӀсса 37-ку шиная – 4-ку шинайнин). Ганал заманнай Ягьудинал паччахӀлугъ Румуллал паччахӀлугърайн мютӀину, танил провинцияну диркӀссар. Гьирод Хъунаманал Заннал Къатта цӀубуккан бувну, хъунма бувну бивкӀссар.

Гьирод Агриппа I – му Ягьуди, Галил, Перей ва Самар билаятирттал паччахӀри (жула заманалул 37–44 шш.), Гьирод Хъунама паччахӀналгу арснал арсри.

Гьирод Антипа – му Галил ва Перей билаятирттал паччахӀри (жула заманалуяр хьхьичӀсса 4 – жула зуманалул 39 шш.), Гьирод Хъунама паччахӀналгу арсри.

Давуд – Исраэлнал яла цӀадуркма паччахӀ ивкӀссар. Га ивкӀссар Ягьудал авладраясса. Дакьавугу, тӀайлашивугу ччай, Давуд Заннал бияла бартбигьлай ивкӀссар. Муниятур Занналгу Исраэлнал паччахӀтал Давудлул авладраяту хьун байсса бивкӀсса. Махъ заманнай учӀантӀисса МасихӀгу Давудлул авладраятур икӀантӀисса тӀий бивкӀссар ягьудинал идавстал.

Дишалартту датӀулт – румуллал паччахӀлугърал хазналувун дишалартту датӀлатӀисса къуллугъчитал. Ккаккан дурмунияр ххишаласса датӀлай, гай цанмагу хайр ласлай бивкӀссар. Заннайн иман къадирхьусса румуллаха зийгу, хӀарамну арцу ляхълайгу бунутӀий, ягьудитуран гай къаххирасса бивкӀссар.

Жазан-цӀуцӀаву – му хъинну захӀматсса, инсаннал чӀалачӀин оьккину зия хьун дайсса бурчул азарди (проказа). Му азар Заннал таммихӀран ккалли дайсса диркӀссар, къашайшалтгу цайми инсантураща биян къашайсса кӀанайн бакьайсса бивкӀссар. Му азарданул увгьуманан дин-эбадатрал ххуллу-хха бан къабучӀину (къахӀалалну) бивкӀссар.

Забур – му диндалул 150 балай цачӀун бувсса жужри. Миннуву чӀявусса балайрду бур агьали ххассал баврихлу Зал бюхттул уллалисса, цайми бур КӀанал хъуншиву, кьудрат, ччаву чӀалачӀи дуллалисса ягу кумаг чӀа тӀисса. Ми балайрдаву чӀявуми Давуд идавсил чивчусса бивкӀссар.

Заннал Арс – укун куну буссар Инжилданий Эсайн, Га Мариямлул инсаннацӀа увну акъатӀий, Га Заннал РухӀирайну (РухӀ ал-кьуддус) ниттил ляхълуву ивхьуну ивкӀунтӀий. Му бакъассагу, Мубараксса Луттирай (Забурданий) Исраэлнал паччахӀтурайн Заннал арсру увкуну буссар.

Заннал Къатта – ягьудинал Ярусалимрайсса яла агьаммур ва мубаракмур къаттар. Ягьудинал кьурван байсса бивкӀссар так Заннал Къатлуву, байраннал гьантрайгу гай мивун батӀайсса бивкӀссар. Заннал Къатта бувну бивкӀссар Эса ан азараксса шиннардил хьхьичӀ ягьудинал цӀадурксса паччахӀтурал Давудлул ва Сулайманнул. Мунияр махъ Бабилоннал паччахӀнал Бухтнасардул (Навуходоносор) га лекьан бувну бивкӀссар. Яла га цӀуницӀакул бувссар Зоробабеллул. Эсал заманнай тӀурча га Заннал Къатта ягьудинал паччахӀ Гьирод Хъунаманал цӀубуккан бувну бивкӀссар. Заннал Къатлул диркӀссар халкь батӀайсса цаппара хӀаятру. Жула заманнул 70-ку шинал Заннал Къатта румуллал лекьа-пӀякьу бувссар, ххишала га цӀубуккангу къабувссар.

Заннал ПаччахӀлугъ – я бунагьру, я бивкӀу къабикӀантӀисса ялун дучӀантӀисса дуниял. Утта буккан бувминнаву му дунияллун лайкь хьуми яхъанантӀиссар Заннал дирхьусса низамрай. Амма му дунияллун лайкь хьунсса ххуллу Заннайн иман дирхьусса гьарца инсаннаща ласун бюхъайссар цала дакӀнивух. Заннал ПаччахӀлугърайн Ссавруннайсса ПаччахӀлугъ кунугу учайссар.

Зума дугьаву – (ягьудинал аьдатрай зума дугьаву) му хъанахъиссар ккаккан бувсса гьантрай дукра дурагу къадукаву. Мунил мурадну хъанахъиссар эбадат дуллалиманал цала дакӀнивусса буруккин Заннан чӀалачӀи баву, мунийну цала дуллалисса дуаьрду гуж даву.

Иблис – му ссавнияту Заннал экьи увтсса малаикнал цӀари. Му хъанахъиссар циняв щяйтӀантрал (жиндрал, мурдалсса рухӀирдал) бакӀчину, инсантал ххуллул тӀайламунияту баччан буллалиману ва Заннал яла оьма душманну.

Ибрагьим – му хъунисса идавстураясса цар. Мубараксса Луттирай бувсун буссар Заннал ганащал кьутӀи дурну диркӀшиву. Заннал ганал авлад «хьхьирил къун кунма» чӀяву банна куну бивкӀссар. Ибрагьимлул оьрчӀаяту байбивхьуссар жугьутӀнал, аьрабнал ва цаппара цайми миллатру.

Идавстал – ми Заннал Махъ (Калам) бавми ва му инсантуран баян буллалимири. Идавстал ягьудинан цинияргу хьхьичӀ Заннал амрурду бартбигьлан, цаннал цаннан оьбаларду къабуллан, дакӀру марцӀну бикӀан аьркиншиву лахьхьин буллай бивкӀссар. Мукун бакъахьурча, аьдатру дуручлачаврил инсаннан цичӀав мюнпат бакъассар. Тамансса идавстурал Заннал Махъ луттирдай чивчуссар, ми луттирдугу ягьудиначӀа хъуннасса сий дуну бивкӀссар.

Инсаннал Арс – МасихӀнал цӀардал цар. Укун увкуну бур Ганайн Даниял идавсил. Эсал Цайнма Цалагу чӀявуну мукун учайсса бивкӀссар. Даниял идавсил МасихӀнаяту бувсун бур, ссавнияту ливккун увкӀманая кунма, Га Заннал бюхттул увну, щала дунияллий каялувшиву дантӀиссар куну. Мукун учаврил мяънагу Цува гьаманки Гана Га Данияллул кӀицӀ увсса цинявппагу агьалинал ПаччахӀ, Цал ПаччахӀлугъ абадул абадлийсса дикӀантӀима ушиву ккаккан бавур тӀиссар.

Кьири ЧчатӀул байран – Пейсахрал хъиривсса арулва гьантлий дайсса байранни. Ми гьантрай дукралухун кьирисса кӀюла ччатӀ бакъа букан бучӀину къабивкӀссар. Ххал бува мукунма статья Пейсах байран.

Кьурван – ягьудинал диндалуву Заннан цӀа куну дуллалисса личӀи-личӀисса эбадатирттал журардур. Миннувун духлахиссар Заннайнсса щукрулун Заннал Къатлувун лавсун букӀлакӀисса къама, ччатӀ, зайтуннагь; мукунма, цащава хьусса бунагьрал ялтту учӀаву чӀа тӀий, Заннан кьурваннун биххансса хӀайван рувхӀанийтурачӀан биян баву (мукунсса хӀайван бивххун, яла щаллунма ягу мунил бутӀа ччуччайсса бивкӀссар мунинва хас бувсса кьурван ччуччай кӀанай). Эса МасихӀ ххачлий ищаву, Га ивчӀаву ва яла утта уккаву гьарца инсаннал гьарца бунагь шюшинсса хӀакьсса кьурванну хьуссар.

МарцӀ баврил эбадат – укун таржума буллалиссар грекнал «баптизма», оьруснал «крещение» тӀисса махъру. Ва эбадатрал мяъна хъанахъиссар инсаннал бунагьру кьабивтун, Заннал тӀийкунсса ххуллийн кӀура аяву. Ва эбадат дайни, инсан щинавун уххан айсса ивкӀссар.

МарцӀбай ЯхӀъя (оьрус.м. Иоанн Креститель) – му Захариял арсри. Му щинайну марцӀ баврил эбадат дуллай ивкӀмари. Инсантал щинайну марцӀ буллай, ЯхӀъя Эса МасихӀнан ххуллу хӀадур буллай ивкӀссар. Мунайн ЯхӀъя ХьхьичӀ увкӀмагу учайссар. Ххал бува мукунма статья МарцӀ баврил эбадат.

МасихӀ (оьрус.м. Мессия, Христос) – жугьутӀ мазрай ва мукъул мяъна «Заннал Язи Увгьума» дур. Ягьудинал аьдат диркӀун дур, нахӀусса кьанкь дусса нагь бакӀрайх дуккаврийну инсан ляличӀину бюхттулсса даражалийн лахъан айсса. Мусан буллусса Тавратрай, Идавстурал Луттирдай ва Забурданий бувсун буссар МасихӀ учӀаншиву ПаччахӀну ва Ххассалбайману.

Мубараксса Луттирду – ми ягьудинал хъинну ккалли байсса имандалул луттирду хъанахъиссар. Гивунгу бухлай бивкӀссар Таврат (Кьанун), Забур, Идавстурал Луттирду ва цаймигу луттирду.

Муса – хъунисса идавстураясса цар. Муса бакӀчи увну, ягьуди халкь Заннал Мисрилия (Египетнава) буккан бувссар, Мисриллал паччахӀнал лагъартшиврия ххассал бувссар. Мусан Заннал ликкан бувссар Таврат.

Нух-гьав – ххяли виттириркӀуну, инсаннал нурчӀи дишин бувсса къатта. Ганивунсса хьулу чарил нигь дирхьуну лакьайсса бивкӀссар.

Пейсах байран – ягьудинал байранни. Ва байран гайннал хас дурну дур Муса идавс бакӀчину цивппа Мисрилия (Египетнава) лавгун, Мисриллал паччахӀнал лагъартшиврия мурахас шаврин. КӀицӀ лагайссар гьарца ягьудинал шиндайдихьулий, жула календарьданул март-апрельданий. Пейсахрал дукра дан му кьини чӀи ягу гада биххайсса бивкӀссар.

Путпарас – щялусса залтурайн, миннал гьайкаллайн иман дирхьума. Ягьудитурал укун учайсса бивкӀссар лагма-ялттусса циняв халкьуннайн, Ца акъа акъасса Заннайн вих бакъаминнайн.

РувхӀанийтал – Ярусалимрайсса Заннал Къатлул къуллугъчитал. РувхӀанийтурал агьаммур бурж бивкӀссар – Заннансса кьурван булаврил эбадатру даву. Тавратрайн бувну, рувхӀанийталну зун бучӀину бивкӀссар так Гьаруннул (Мусал уссил) авладраясса инсантуран.

Саддукейтал – ягьудинал ккураннавасса цар. Ганивун буххайсса чӀявуми бивкӀссар диндалул къуллугъчитал, хъуни къатрал агьлу ва дурккусса инсантал. Гайннал яла ккалли баймур бивкӀссар Мусал Тавратрайсса ххювагу луттирай (яни Мубараксса Кьанундалий) бан ккаккан бувмур. Масала, гай вих къашайсса бивкӀссар Кьиямасса кьини дучӀаврийн, мунил хӀакъираву Тавратрай цичӀав увкуну бакъатӀий. Саддукейтал Ягьудинал Хъун Дивандалувугу хъинну махъ нанимину бивкӀссар.

Сардар – хъунисса билаятирттал ялув хӀакимшиву дуллан ивтсса румуллал вакил.

Ссавруннайсса ПаччахӀлугъ – ххал бува Заннал ПаччахӀлугъ.

Ссуннат – Ибрагьим идавсищал Заннал дурсса кьутӀилийн бувну, бурхьнисса гьарца инсаннан аьркинну бивкӀссар ссуннат бан. Увсса оьрчӀан ссуннат байсса бивкӀссар мяйлку кьини. Эсал заманнай му кьини оьрчӀан цӀагу дизайсса диркӀссар.

Таврат (Кьанун) – му МусайхчӀин жугьутӀнал халкьуннан Заннал ликкан дурсса иман дишаврил ва оьрму бутаврил кьяйдардал (тӀул-тӀабиаьтрал, адаврал, оьрмулувусса циняв иширттал кьараллал, хӀараммунил ва хӀалалмунил) жямри. Ми кьяйдарду цачӀун дурну дуссар Мусал Луттирай – Тавратрай. Тавратрал буссар ххюва бутӀа. Гайннуй бувсун бур дуниялгу, инсангу ляхъан баврия, цалчинсса идавстурая, жугьутӀнал халкь дунияллийн буккаврия, Заннал ми халкь Мисриллал паччахӀнал лагъшиврия мурахас баврия ва миннан дулунна куну диркӀсса аьрщи дулаврия. Мукунна му Луттирай дуссар Исраэлнал халкьунан Заннал дирхьусса кьанун.

Тавратрал аьлимтал – хъинну куртӀну ва биялну Таврат (Заннал Кьанун) кӀулсса ва му халкьуннан лахьхьин буллай бивкӀсса инсантал. Ягьудинал халкьуннаву миннал хӀурмат ва сий хъуннасса диркӀссар.

Тетрарх (грек мазрава) – Гьирод Хъунаманал цала паччахӀлугъ мукьа арснайх дарчӀуну диркӀссар, ца бутӀул бакӀчинайн тетрарх учайсса бивкӀссар.

Фарисейтал (бухсса жугьутӀ мазрай «батӀул хьуми», «личӀи хьуми») – ми бивкӀссар Тавратрал, буттахъал аьдатирттал тӀутӀимур цахъис даччин хьун къадиртун биттур дан, диндалул ххуллу-хха марцӀну буруччин аьркинссар тӀисса, дурккусса, дин ххирасса инсантал. Гай жяматраву хъинну махъ наними бивкӀссар. Гайннал цалагу диндалул тӀалавшинну хъинну ялув бавцӀуну дуруччайсса диркӀссар, махъминнаятугу гайннал мура тӀалавшин дайсса диркӀссар.

Ххарисса Хавар – му, МасихӀнал мукъурттийн бувну, Заннал ПаччахӀлугъ дучӀавриясса хаварди. Махъату мукун тӀун бивкӀссар Инжил Луттирайн, яни Заннал гьан увсса МасихӀ дунияллийн учӀавриясса ва, бунагьирттая мурахас бувну, инсантал ххассал бавриясса хаварданийн.

Ххачлий ищаву – инсаннан жаза баврил ца журар. Ххачлил журалийсса ттурцӀай, каруннай ва ттурцӀацӀух ялавай итабавкьусса ччаннай мярду бивщуну, инсан зурчӀай тӀутӀи айсса ивкӀссар. Мукунсса таммихӀ байсса бивкӀссар нукӀузаманнул Румливгу, цаймигу кӀанттавугу. Ххачлий ивщума аьзаврай ивчӀаву бакъасса, хъунмур мяъна диркӀссар халкьуннал хьхьичӀ га аски-кьюкьин авугу. Амма яла-махъ гьаманки ххачлияту хьуссар Эсал ххуллу бувгьуминнан бунагьру багъишла баврил ва оьрму бивкӀулуяр ххув шаврил лишан.

Ххуллун-кьини – му ягьудинал бусравсса кьинир. Ягьудинал календарьданийн бувну, му нюжмардул махъра-махъсса кьинир. Му кьини, Тавратрал тӀийкун, зун, даву дуллан къабучӀиссар. Так Заннайн эбадатру дуллан бучӀи бувну бивкӀссар.

Хъунама рувхӀаний – ягьудинал диндалул къуллугъчитураву яла хъунама ивкӀссар. Цаппара эбадатру дайсса диркӀссар так мунал. Масалдаран, Заннал Къатлувусса Яла Мубаракмур КӀанайн уххан мунан бакъасса, цаманан щинчӀав бучӀину къабивкӀссар.

Хъун рувхӀанийтал – ми ягьудинал яла лавайми диндалул къуллугъчитал бивкӀссар. Эсал заманнай сайки циняв хъун рувхӀанийтал ца-кӀива авадансса къатлувасса бивкӀссар.

Эбадат-къатта (синагога) – му къатлуву буккайсса бивкӀссар Мубараксса Луттирду, дуккайсса диркӀссар дуаьрду. Эсал заманнай мукунсса къатри ягьуди яхъанахъисса гьарца шагьрулий бивкӀссар. Ми къатравун бавтӀминнаяту ччиманаща бюхъайсса бивкӀссар, хьхьичӀун увккун, Мубараксса Луттирдава ци-бунугу циняннахь буккин, яла – цала бувккумунил мяъна дурчӀин дуллалисса ихтилатгу бан.

Ягьуда – Якьувлул ацӀния кӀия арснаясса цар. Ганаяту Исраэлнал тухумравасса ца байбивхьуссар. Ганал наслулийн ганал цӀанияту ягьуди тӀун бивкӀссар (Инжилданий чӀявуну мукун тӀий буссар циняв жугьутӀнайн). Исраэлнал билаятрал гай бивзмур кӀанайн Ягьуди билаят учайссар. Ягьудинал тухумраяту ивкӀссар Исраэлная яла хъунама паччахӀ Давуд ва Ганал наслулиятусса Эса МасихӀ. Яла махъ му цӀа дусса тамансса инсантал бивкӀссар, масалдаран, Кариотлиятусса Ягьуда – МасихӀ авххусса мюталим.

Ягьудинал Хъун Диван (синедрион) – му бивкӀссар ягьудинал хъунмур суд. Ганивун буххайсса бивкӀссар Хъунама рувхӀаний, рувхӀанийтал, хъунисри ва Тавратрал аьлимтал. Эсал заманнай яла агьамми Ягьудинал Хъун Дивандалул хӀукмурду румуллал сардарнал цӀакь байсса бивкӀссар.

Якьув – хъуни идавстуравасса цар. Ибрагьимлул арснал арсри. Ганал оьрчӀаяту байбивхьуссар ягьудинал ацӀния кӀивагу агьлу-авлад. Мунин бувну, ягьудинал халкьуннайн учайссар Якьувлул миллат. Заннал му миллатрайн Исраэл куну буссар.

Мяъна дурчӀавриву захӀматшивуртту хьуна дакьайсса лакку махъру

Мяъна дурчӀавриву захӀматшивуртту хьуна дакьайсса лакку махъру

1. А

2. АЬ

3. Б

4. В

5. Ж

6. З

7. Л

8. С

9. Т

10. У

11. ХЪ

12. ХӀ

13. Ч

14. ЧӀ

15. Щ

16. Я

Ва сияхӀравун бивчуну буссар цаппара буккултран бувчӀин захӀматну бивкӀсса махъру. Вай махъру (…*) лишандалийну ккаккан бувну буссар.

Агьлу-авлад – ца тухумрал инсантал, ца бакӀбуттая нанисса наслу (племя).

АхӀрам – храм.

Аьдлу – тӀайласса хӀукмурду бачин буллалаву (справедливость).

Аьламат – Заннаясса лишан, ци-бунугу хьунтӀишиву бусласисса аьш (знамение).

Аьрип (аьриф) – хъинну дурккусса, хъинну аькьлу бусса инсан.

Бияла – ци-бунугу бан, щияту-бунугу ци-бунугу тӀалав бан бюхъайшиву; Заннал бияла – цимурцаннул каши Заннахь цахьра душиву.

Вяъза (вяъза-насихӀат) – халкьуннахь диндалия бусаву, Заннал Махъ инсантурачӀан биян баву.

Жумужул ккукку – хъинну чӀирисса зат тӀисса мяъналий ишла байсса махъри.

Зайтуннагь – зайтундалул (оливалул) мурхьирал ахъулссаннуя дуккайсса нагь.

Лагъ – щил-унугу канилусса, цала ихтияр цахьра дакъасса инсан (раб).

Сувр (ссур) – Кьиямасса кьинилул баларду ливкшиву баян буллалисса труба.

Таж – паччахӀтурал бакӀрай бишайсса, ххирасса металлдания бувсса, ляълу-жавагьирттай чӀюлу бувсса кьяпуха лавхьхьусса шалкка (корона).

ТаммихӀ – щий-бунугу хьусса тахсирданухлу багьаймур баву (наказание).

Ташу – закондалий цӀакь бувсса щар шаву ва щар дуцаву.

Уммат – ца диндалул агьлу.

Умуд – хьул; хьуну ччимур (надежда).

Хъунисри – жяматрал бакӀчитал.

ХӀакь – дурсса даврихсса багьа.

ХӀаписар – ларайсса чиндалул аьраличу (дяъвилул къуллугъчи – офицер). Шикку кӀицӀ увну уссар ттурша аскарнал амир – румуллал мазрай центурион.

ХӀикмат – аьжаивсса, инсан махӀаттал уллалисса, хӀайран уллалисса Заннал Цала каши ккаккан дайсса иш (чудо).

ХӀукму – ссал-бунугу хӀакъираву ахир-пикри кьамул баву (постановление, решение).

Чул (чулданул) – къундалул ягу чарил авлахъ (пустыня).

ЧӀапа – щяпрая щавшсса, аьркинмур дишайсса зат (корзина).

Щахъами – лас ивкӀусса, яла щар къавхьусса хъами (вдовы).

Язи бугьан – цанма ччимур, аьркинмур ссавату-бунугу, щивату-бунугу личӀи бан (отобрать, выбрать).

Грек мазрай личӀину буллумур

Грек мазрайсса канихчичрурдаву личӀисса куццуй буллусса кӀанттурду

Инжилданул канихчичрурдаву буссар яла тӀайламиннун ккаллисса грек мазрайсса текстру. Гьаманки ми текстирдаяту бувну буссар лакку мазрайсса таржумарттугу. Амма грек мазрайсса канихчичрурдаву буссар яла мяйжанми текстирдавугу цаппара личӀишивуртту дусса текстру. Миннуву яла агьамми личӀину буллусса кӀанттурду жу гилунмай буллай буру.

Эса МасихӀная Маттейл чивчусса Ххарисса Хавар

Мт. 6:13б Вихьри дусса ПаччахӀлугъ, гуж ва бюхттулсса цӀа абадул абадлий. Амин.

Мт. 8:28 Цаппара чичрурдай «Гергеса аьрщарайн» увкуну бур.

Мт. 17:21 Жиндри тӀурча буккан байссар анжагъ дуаьлийну ва зума дугьаврийну.

Мт. 18:11 Инсаннал Арс увкӀсса ахир пуч хьуну наними ххассал банни, – тӀий, буслай ия Эса ялагу.

Мт. 23:14 Бала багьанссар зуйн, Тавратрал аьлимтал ва фарисейтал! Лажинлякъулт! Зу щахъаннил къатри думуницӀа дуллай буру ва хъунмасса хӀаллай дуаь дуллалими хъанай буру. Мунихлу зун оьсса таммихӀ буссар.

Эса МасихӀная Марклул чивчусса Ххарисса Хавар

Мк. 11:26 Цаппара чичрурдай ххибувну бур вай махъру: «Зу хӀалал къабитарчан, Занналгу зулми бунагьру хӀалал къабитантӀиссар».

Мк. 16:9-20 – цаппара канихчичрурдаву ва бухзаманнул таржумарттаву Марклул Инжилданул ахир укунсса дакъар.

Эса МасихӀная Лукал чивчусса Ххарисса Хавар

Лк. 9:54 Цаппара чичрурдай ххибувну бур «…Илияслул бувсса кунма…» тӀисса махъру.

Лк. 8:26 Цаппара чичрурдай «…Гадара аьрщарайн».

Лк. 9:55-56 Цаппара чичрурдай укун ккаккан бувну бур: «Эсал, гайннахгу урувгун, къадагъа дирхьуну дур. – Зува цукунсса рухӀирал бачин бувну буссарув къакӀулну бур зун, – увкуну бур Эсал гайннахь, – Инсаннал Арс халкьуннал жанну ласлан акъарча увкӀсса, ххассал булланни. Яла гай цамур шяравун лавгун бур».

Лк. 10:1 Цаппара чичрурдай «арулцӀала мюталим» увкуну бур.

Лк. 10:17 Цаппара чичрурдай «арулцӀала мюталим» увкуну бур.

Лк. 11:4 Цаппара чичрурдай буссар укунсса махъру ххибувну: «…буручча жу Оьсса Душманная».

Лк. 17:35-36 Цаппара чичрурдай ххибувну бур: «Хъув зузисса кӀиннаяту ца уцинтӀиссар, гама кьаитантӀиссар».

Лк. 22:47 Цаппара чичрурдай ххибувну бур: «Цащала бувкӀсса инсантуращал Ягьудал мукунсса икьрал дурну диркӀун дур, на ппай увкумари Эса куну».

Лк. 23:16-17 Цаппара чичрурдай буссар укунсса махъру ххибувну: «Байрандалул кьини Пилатлун укунагу ца инсан дуснакьрава итаакьин багьлай бивкӀун бур».

Лк. 23:34 Вай махъру цаппара чичрурдаву бакъар: «Эсарив укун тӀий ивкӀун ур: „Я Ттул Ппу! Ина вай халкьуннал ялтту учӀу, вайннан цивппа ци дуллалиссарив кӀулну бакъарча“, – тӀий».

Эса МасихӀная ЮхӀаннал чивчусса Ххарисса Хавар

ЮхӀ. 1:42 Цаппара чичрурдай «…Юнуслул арс…» увкуну бур.

ЮхӀ. 5:3-4 Цаппара чичрурдай ххибувну бур: «Гай бия щин сукку хъананнин ялугьлай. Ца-ца чӀумал Заннал малаик кӀия ливккун, щин гьалак дайва, му чӀумал хӀавзливун цалчин увхма ччимур азардануяту ххассал шайва».

ЮхӀ. 7:53–8:11 – цаппара канихчичрурдаву ва бухзаманнул таржумарттаву ва парча бакъар.

Эса МасихӀнал вакилтурал ишру

Иш. 8:36-37 Цаппара чичрурдай ххибувну бур: «Филипплул увкуна: – Ина дакӀнийхтуну вихну ухьурча, бучӀиссар. Къуллугъчинал увкуна: – На вихра Эса МасихӀ Заннал Арс ушиврийн».

Иш. 12:25 Цаппара чичрурдай «Ярусалимрайн занахьуна» увкуну бур.

Иш. 15:20 Цаппара чичрурдай буссар укунсса махъру ххибувну: «…цайминнал цанма бувну къаччимур цалагу цайминнан къабаву».

Иш. 15:29 Цаппара чичрурдай ххибувну бур: «Мабаванни цайминнан зунма цайминнал бувну къаччимур».

Иш. 15:33-34 Цаппара чичрурдай буссар укунсса махъру ххибувну: «Силуаннул хӀукму бувна тиккува ацӀан, Ягьуда занахьуна Ярусалимрайн».

Иш. 20:28 Цаппара чичрурдай укун ккаккан бувну бур: «…аякьа дуллан Залуннал ва Заннал умматрай, Цала оьттул багьлухрихха му уммат Цаламурну бувсса».

Иш. 24:6-8 Цаппара чичрурдай ххибувну бур: «…ва, жула Кьанундалийн бувну, диван кьукьин ччай буссияв. Амма румуллал полкирал командир Лисийл, гужрай ва жуща зевххунни, ванай тахсир бихьлахьисса жугу, вичӀан наси куну, гьан бувунну».

БучӀантӀимуниясса лу

БучӀ. 22:21 Цаппара чичрурдай ххибувну бур «Амин!»

Картарду

Картарду

1. Эса Масихӏнал заманнайсса Палистина

2. Эса Масихӏнал заманнайсса Ярусалим

3. Эса Масихӏнал заманнайсса Ярусалимрал Заннал Къатлул план

4. Эса Масихӏнал заманнайсса Румуллал империя

5. Эсал вакил Павлул цала цалчинмур къуллугъ биттур буллай бувсса аьрххи-ххуллу

6. Эсал вакил Павлул цала кӏилчинмур къуллугъ биттур буллай бувсса аьрххи-ххуллу

7. Эсал вакил Павлул цала шамилчинмур къуллугъ биттур буллай бувсса аьрххи-ххуллу

8. Эсал вакил Павлул Румливсса аьрххи-ххуллу

Эса Масихӏнал заманнайсса Палистина

Эса Масихӏнал заманнайсса Ярусалим

Эса Масихӏнал заманнайсса Ярусалимрал Заннал Къатлул план

Эса Масихӏнал заманнайсса Румуллал империя

Эсал вакил Павлул цала цалчинмур къуллугъ биттур буллай бувсса аьрххи-ххуллу

Эсал вакил Павлул цала кӏилчинмур къуллугъ биттур буллай бувсса аьрххи-ххуллу

Эсал вакил Павлул цала шамилчинмур къуллугъ биттур буллай бувсса аьрххи-ххуллу

Эсал вакил Павлул Румливсса аьрххи-ххуллу

Table of Contents

Инжил: БучӀантӀимуниясса лу

ХьхьичӀмахъ

БучӀантӀимуниясса лу

- ХьхьичӀмахъ
- 1
- 2
- 3
- 4
- 5
- 6
- 7
- 8
- 9
- 10
- 11
- 12
- 13
- 14
- 15
- 16
- 17
- 18
- 19
- 20
- 21
- 22

БувчӀинбавуртту

- Баал-Зевул (Веельзевул)
- Гьирод (Хъунама)
- Гьирод Агриппа I
- Гьирод Антипа
- Давуд
- Дишалартту датӀулт
- Жазан-цӀуцӀаву
- Забур
- Заннал Арс
- Заннал Къатта
- Заннал ПаччахӀлугъ
- Зума дугьаву
- Иблис
- Ибрагьим
- Идавстал
- Инсаннал Арс
- Кьири ЧчатӀул байран
- Кьурван
- МарцӀ баврил эбадат
- МарцӀбай ЯхӀъя (оьрус.м. Иоанн Креститель)
- МасихӀ (оьрус.м. Мессия, Христос)
- Мубараксса Луттирду
- Муса
- Нух-гьав
- Пейсах байран
- Путпарас
- РувхӀанийтал
- Саддукейтал
- Сардар
- Ссавруннайсса ПаччахӀлугъ
- Ссуннат
- Таврат (Кьанун)
- Тавратрал аьлимтал
- Тетрарх (грек мазрава)
- Фарисейтал
- Ххарисса Хавар
- Ххачлий ищаву
- Ххуллун-кьини
- Хъунама рувхӀаний
- Хъун рувхӀанийтал
- Эбадат-къатта (синагога)
- Ягьуда
- Ягьудинал Хъун Диван (синедрион)
- Якьув

Мяъна дурчӀавриву захӀматшивуртту хьуна дакьайсса лакку махъру

- Агьлу-авлад
- АхӀрам
- Аьдлу
- Аьламат
- Аьрип (аьриф)
- Бияла
- Вяъза (вяъза-насихӀат)
- Жумужул ккукку
- Зайтуннагь
- Лагъ
- Сувр (ссур)
- Таж
- ТаммихӀ
- Ташу
- Уммат
- Умуд
- Хъунисри
- ХӀакь
- ХӀаписар
- ХӀикмат
- ХӀукму
- Чул (чулданул)
- ЧӀапа
- Щахъами
- Язи бугьан

Грек мазрай личӀину буллумур

Картарду

- Эса Масихӏнал заманнайсса Палистина

- Эса Масихӏнал заманнайсса Ярусалим

- Эса Масихӏнал заманнайсса Ярусалимрал Заннал Къатлул план

- Эса Масихӏнал заманнайсса Румуллал империя

- Эсал вакил Павлул цала цалчинмур къуллугъ биттур буллай бувсса аьрххи-ххуллу

- Эсал вакил Павлул цала кӏилчинмур къуллугъ биттур буллай бувсса аьрххи-ххуллу

- Эсал вакил Павлул цала шамилчинмур къуллугъ биттур буллай бувсса аьрххи-ххуллу

- Эсал вакил Павлул Румливсса аьрххи-ххуллу